text:
Gürjüstanyň ozalky prezidenti we Odessanyň öňki gubernatory Mihail Saakaşwili goldawçylaryny 17-nji oktýabrda Kiýewde “arwahy ýeňmek” ýygnanyşygyna çagyrdy.
Saakaşwili bu çagyryşy 30-njy sentýabrda Gara deňiz boýundaky port şäher Odessada etdi. Ol bu şähere 2016-njy ýylyň noýabrynda gubernatorlykdan işden çekilenden soň ilkinji gezek dolanyp geldi.
Ol goldawçylarynyň kiçiräk üýşmeleňine ýüzlenip, Kiýew demonstrasiýasynyň korrupsiýa garşy sudlaryň döredilmegine, parlament eldegrilmesizliginiň ýatyrylmagyna,ýurduň saýlaw kanunçylygynyň üýtgedilmegine çagyryş boljakdygyny aýtdy.
Saakaşwili 2015-nji ýylda, ukrain raýatlygyny we Odessanyň gubernatorlygyny kabul edeninden soň gürji raýatlygyny ýitirdi. Ukrain prezidenti Petro Poroşenko iýulda ony ukrain raýatlygyndan mahrum etdi. Saakaşwili bu buýrugy sud arkaly ýatyrtmagy planlaşdyrýar.


c: text/html

text:
Ýurdumyzda Mejlisiň çykyp giden deputatlarynyň ýerine aýry-aýry saýlaw okruglary boýunça, şeýle hem halk maslahatlarynyň agzalarynyň, welaýatlaryň dolandyryş-çäk gurluşynyň üýtgemegi bilen baglylykda Geňeşleriň agzalarynyň saýlawlary geçirildi.
Şu gün ir sagat 7-de açylan bu örän möhüm jemgyýetçilik-syýasy çärä doly taýýar edilen Türkmenistanyň ähli saýlaw uçastoklarynda Döwlet senasynyň owazy astynda dabaraly ruhubelentlik ýagdaýy emele geldi. Şu gün ilkinji gezek ses bermäge gatnaşýan ýaş saýlawçylara hormatly ýaşulular saýlaw toparlarynyň agzalary bilen bilelikde ýadygärlik sowgatlary gowşurdylar.
Bu çäräniň geçirilişine gözegçiligi amala aşyrýan synçylaryň belleýşi ýaly, saýlawlar hormatly Prezidentimiz Gurbanguly Berdimuhamedowyň alyp barýan oňyn syýasatyny durmuşa geçirmegiň hem-de türkmen jemgyýetiniň demokratik binýatlaryny pugtalandyrmagyň ýolundaky möhüm ädim boldy. Bu jemgyýetçilik-syýasy çäre türkmenistanlylaryň ýurdumyzyň we halkymyzyň röwşen geljeginiň bähbidine döwlet işlerine işjeň gatnaşýandyklaryny aýdyň görkezdi.
Öz saýlawçylaryna milli parlamentde hem-de ýerli öz-özüňi dolandyryş edaralarynda wekilçilik etmek hukugyna ildeşlerimiziň uly hormatyndan hem-de ynamyndan peýdalanýan iň mynasyp raýatlar dalaş edýärler. Dalaşgärleriň hatarynda oba zähmetkeşleri, döwlet edaralarynyň wekilleri, dürli pudaklaryň esasy hünärmenleri, ykdysadyýet, bilim, ylym, medeniýet, saglygy goraýyş ulgamlarynyň işgärleri, syýasy partiýalaryň, jemgyýetçilik guramalarynyň we birleşikleriniň wekilleri bar. Mejlisiň deputatlarynyň, halk maslahatlarynyň agzalarynyň hem-de Geňeş agzalarynyň her bir ornuna syýasy partiýalardan we raýatlar toparlaryndan birnäçe dalaşgär bellige alyndy — şeýlelikde, şu günki saýlawlar, öňki geçirilen saýlawlar ýaly, giň bäsdeşlik, demokratiýa we aýanlyk ýagdaýynda geçdi.
Türkmenistanda Saýlawlary we sala salşyklary geçirmek baradaky Merkezi toparyň maglumatlaryna görä, ses bermek üçin bellenilen wagtda saýlaw okruglarynyň çäklerinde ähli saýlaw uçastoklary bir wagtda açyldy. Aşgabat şäherinde saýlaw uçastoklarynyň 21-si, Ahal welaýatynda 40-sy, Balkan welaýatynda 11-si, Daşoguz welaýatynda 59-sy, Lebap welaýatynda 31-si, Mary welaýatynda 93-si açyldy.
Türkmenistanyň Mejlisiň deputatlarynyň saýlawlary boýunça Aşgabat şäheriniň 7-nji “Güneş” saýlaw okrugy boýunça hem-de Mary welaýatynyň 106-njy “Wekil” saýlaw okrugy boýunça saýlawçylaryň 58 müň 393-si bellige alyndy.
Welaýat, etrap, şäher halk maslahatlarynyň hem-de Geňeşleriň agzalarynyň saýlawlary boýunça uçastok saýlaw toparlary tarapyndan 175 müň 521 saýlawçy bellige alyndy.
Saýlawlaryň geçirilişine milli synçylar gözegçiligi amala aşyrdylar, olar ähli saýlaw uçastoklarynda boldular. Synçylaryň baha bermegine görä, saýlawlar bäsdeşlik we demokratik esasda, ýurdumyzda hereket edýän kanunçylyga hem-de halkara hukugyň umumy ykrar edilen kadalaryna berk laýyklykda geçirildi.
Türkmenistanda Saýlawlary we sala salşyklary geçirmek baradaky Merkezi toparyň maglumatlaryna görä, saýlaw uçastoklarynyň ýapylýan wagtyna — sagat 19-a çenli Mejlisiň deputatlarynyň saýlawlaryna saýlawçylaryň 91,02 göterimi, welaýat, etrap, şäher halk maslahatlarynyň hem-de Geňeşleriň agzalarynyň saýlawlaryna saýlawçylaryň 90,91 göterimi gatnaşdy.
Merkezi saýlaw topary tarapyndan yglan edilen maglumatlara görä, saýlawlar geçirildi diýlip hasap edildi.
Saýlaw uçastoklary ýapylandan soňra, sesler sanalyp başlanyldy. Saýlaw kodeksiniň düzgünlerine laýyklykda, ses bermegiň jemleri ýakyn wagtda yglan ediler.
2018-nji ýylyň 25-nji martynda geçiriljek Türkmenistanyň Mejlisiniň deputatlarynyň, halk maslahatlarynyň we Geňeşleriň agzalarynyň saýlawlaryna taýýarlyk işleriniň çäklerinde, Türkmenistanyň Mejlisin...
Türkmenistanyň Saýlaw kodeksiniň 26-njy, 38-nji maddalaryna laýyklykda, Türkmenistanda Saýlawlary we sala salşyklary geçirmek baradaky Merkezi toparyň kabul eden karary esasynda, 2018-nji ýylyň 25-n...
Şu günler ýurdumyzda 2018-nji ýylyň 25-nji martynda geçiriljek Türkmenistanyň Mejlisiniň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlaryny geçirmeklige...
Türkmenistanda Saýlawlary we sala salşyklary geçirmek baradaky Merkezi toparyň nobatdaky mejlisi geçirildi. Ol Mejlisiň altynjy çagyrylyşynyň deputatlarynyň, welaýat etrap we şäher halk maslahatlaryny...
Türkmenistanyň Saýlaw kodeksiniň 4-nji maddasyna laýyklykda, Türkmenistanyň Mejlisiniň deputatlarynyň, welaýat, etrap, şäher halk maslahatlarynyň we Geňeşleriň agzalarynyň saýlawlary boýunça saýlaw mö...
Türkmenistanyň Konstitusiýasynyň 81-nji maddasyna, Türkmenistanyň Saýlaw kodeksiniň 4-nji maddasyna laýyklykda, Türkmenistanyň Mejlisiniň deputatlarynyň, welaýat, etrap, şäher halk maslahatlarynyň we...
Türkmenistanyň Prezidentiniň ýanyndaky Döwlet gullugy akademiýasynyň “Ýerine ýetiriji ýerli häkimiýet we ýerli öz-özüňi dolandyryş edaralarynyň gullukçylarynyň hünärini ýokarlandyrmak” ugry boýunça ok...
Türkmenistanda Saýlawlary we sala salşyklary geçirmek baradaky Merkezi toparyň wekilleri 2017-njy ýylyň 15-nji oktýabrynda geçirilen Gyrgyz Respublikasynyň Prezidentiniň saýlawlaryna Garaşsyz Döwletle...

robotstxt: allowed

filter: keep


text:
Türkmen paýtagtynda Halkara Energetika Hartiýasynyň “Energiýa serişdelerini üstaşyr geçirmek boýunça köptaraplaýyn Çarçuwaly ylalaşyga tarap ýol” atly iki günlük Aşgabat forumy öz işine başlady.
Türkmenistanyň 2017-nji ýylda Energetika Hartiýasynyň Konferensiýasyna başlyklyk etmeginiň çäklerinde geçirilýän duşuşyga degişli döwlet düzümleriniň, abraýly halkara guramalaryň, senagat ulgamynyň, ylmy edaralaryň wekilleri gatnaşýarlar.
Söwda-senagat edarasynyň kiçi zalynda ýygnananlaryň arasynda Energetika Hartiýasyna agza döwletleriň — Albaniýanyň, Awstriýanyň, Ermenistanyň, Owganystanyň, Belarusyň, Beýik Britaniýanyň, Germaniýanyň, Gruziýanyň, Gazagystanyň, Keniýanyň, Litwanyň, Mongoliýanyň, Polşanyň, Rumyniýanyň, Slowakiýanyň, Täjigistanyň, Türkiýäniň, Ukrainanyň, Ýaponiýanyň, şeýle hem synçy döwletleriň — ABŞ-nyň, Hindistanyň, Eýranyň, Hytaýyň, Italiýanyň, Koreýa Respublikasynyň, Pakistanyň, Senegalyň, Ugandanyň, Ýemeniň wekiliýetleri bar.
Foruma gatnaşyjylaryň hatarynda BMG-niň Ýewropa ykdysady komissiýasynyň, Ýewropa Bileleşiginiň, Ýewropada Howpsuzlyk we hyzmatdaşlyk guramasynyň, Ykdysady hyzmatdaşlyk guramasynyň, Yslam hyzmatdaşlyk guramasynyň, ÝUSAID-iň, Bütindünýä bankynyň, Aziýa ösüş bankynyň, Ýewropanyň abatlaýyş we ösüş bankynyň we beýleki halkara düzümleriň ençemesiniň, şeýle hem CNPC we British Petroleum (BP) ýaly iri nebitgaz kompaniýalarynyň wekilleri bar. Energetika Hartiýasynyň wekiliýetine bu guramanyň Baş sekretary Urban Rusnak ýolbaşçylyk edýär.
Mundan başga-da, Aşgabat duşuşygyna daşary ýurtlaryň köpçülikleýin habar beriş serişdeleriniň wekilleri – 31-nji maýda türkmen paýtagtynda geçiriljek Halkara energetika media-forumyna gatnaşyjylar çagyryldy.
Türkmenistanyň Hökümeti bilen Energetika Hartiýasynyň bilelikde guran Forumynyň gün tertibine bu möhüm pudakdaky hyzmatdaşlygy höweslendirmek we işjeňleşdirmek bilen baglanyşykly giň meseleler toplumy girizildi. Türkmenistanyň başlyklyk etmeginde geçirilýän wekilçilikli duşuşyk ählumumy energiýa howpsuzlygynyň täze binýadyny kemala getirmek ýaly möhüm ugurda netijeli gatnaşyk üçin oňyn binýada öwrüldi.


text:
30 Eylül 2016 Cuma
“Garaşsyzlygyň Merjen Däneleri”
Türkmenistanyň Garaşsyzlygynyň 25 ýyllygyna bagyşlanyp Maslahat köşgünde “Garaşsyzlygyň merjen däneleri” atly bäsleşigiň jemleýji tapgyryna gatnaşyjylaryň uly konserti geçirildi.
Ýaş nesliň arasynda bu döredijilik bäsleşigi Türkmenistanyň Prezidentiniň “Türkmeniň Altyn asyry” atly umumymilli bäsleşigiň çäklerinde her ýyl geçirilýär. Bu bäsleşik ösüp gelýän ýaş nesliň döredijilik ukyplarynyň ýüze çykarylmagyna we goldanylmagyna, höweşjeň we hünär derejeli sungatyň hemmetaraplaýyn ösdürilmegine, milli saz medeniýetiniň däpleriniň dowamatlylygynyň kemala gelmegine ýardam berýär. Beýleki tarapdan bu bäsleşik, beýleki bäsleşikler ýaly synaglaryň we başlangyçlaryň, işjeň gözlegleriň hem-de täze çemeleşmeleriň ýüze çykarylmagyna, çagalaryň öz ukyplaryny açyp görkezmeklerine ýardam edýär.
Türkmen topragy zehinlere baýdyr, her bir maşgalada diýen ýaly öz artistleriniň – aýdymçylarynyň, sazandalarynyň ýa-da tansçylarynyň bolmagy adata öwrüldi. Olaryň döredijilik ukyby üçin mümkinçilikleri açmak, ýaş zehinleriň ýakynlarynyň, terbiýeçileriň we mugallymlaryň, medeniýet işgärleriniň wezipesi bolup durýar. Milli medeniýetimiziň okgunly ösmegi döredijilik şahslarynyň ylhamyna, döwlet tarapyndan zehinli çagalaryň ösmegi üçin döredilýän amatly şertlere daýanýar diýip, milli Liderimiz Gurbanguly Berdimuhamedow belleýär.
Milli Liderimiziň bäsleşige gatnaşyjalara iberen Gutlagynda beýan edilen sözler konsertiň jemleýji tapgyrynyň açylyş dabarasyna aýratyn watançylyk ruhuny çaýdy.
Döwlet Baştutanymyzyň belleýşi ýaly, bu bäsleşik ýurdumyzyň umumybilim berýän we sazçylyk mekdepleriniň, milli sungatymyzyň ýaş zehinleriniň döredijilik merkezlerinde bilim alýan zehinli çagalaryň arasynda uly meşhurlyga eýedir we sazyň we aýdymyň hakyky baýramçylygyna öwrüldi, şol sebäpli hem çagalarda sungata söýgi döretmekde bu bäsleşige aýratyn orun degişlidir.
Orta mekdeplerde bilim alýan we mekdebe çenli ýaşly çagalar edaralarynda terbiýelenýän körpe artistler – bäsleşigiň şäher, etrap we welaýat tapgyrlarynyň ýeňijileri özleriniň iň gowy çykyşlaryny tomaşaçylara görkezdiler. Şu günki uly konsertiň maksatnamasynda aýdym we tans çykyşlary, folklor eserleri hem-de häzirki zaman estrada aýdymlary bar. Ýaşlaryň milli saz sungatyna barha artýan gyzyklanmalaryny buýsanç bilen bellemek bolar, saz sungatyň aýrybaşga bir görnüşi bolman, ol halkyň kalbynda oňat pikir-hyýallaryň, arzuwlaryň, döredijilik ylhamynyň çeşmesi hökmünde mäkäm ornaşandyr.
Çagalar öz çykyşlarynda, edebi – aýdym-saz kompozisiýalarynda we Watançylyk aýdymlarynda hormatly Prezidentimiz Gurbanguly Berdimuhamedowa tüýs ýürekden hoşallyk bildirdiler. Milli Liderimiziň parasatly ýolbaşçylygynda Garaşsyz hem Bitarp Türkmenistan – bagtyýar çagalaryň ýurdy gülläp ösýär.
Bu ýere ýygnanlaryň şowhunly elçarpyşmalary astynda bäsleşigi guraýjylar ýeňiji diýen ada mynasyp bolan zehinli ýerine ýetirijileriň atlaryny yglan etdiler.
Döwlet Baştutanymyzyň adyndan ýeňijileriň ählisine gymmat bahaly baýraklar hem-de bäsleşigiň ýeňijileriniň diplomlary gowşuryldy. Bu döredijilik bäsleşigine gatnaşan beýleki çagalar hem ünsden düşürilmedi. Olara hormatly Prezidetimiziň adyndan ýadygärlik sowgatlary gowşuryldy. Şol sowgatlar bolsa çagalary geljekki bäsleşiklere gatnaşmaga, döredijilik ýolunda maksatlaryna ýetmäge we ýeňiş gazanmaga ruhlandyrmalydyr.
Şu gün çykyş eden çagalaryň arasynda geljekde meşhur estrada aýdymçy boljaklary hem bardyr, beýlekileriň bolsa ussat artist bolmazlygy hem mümkin, ýöne esasy zat olar özleriniň kalbynda döredijilige, gözellige hem-de hoşniýetlilige çalyşmak duýgusyny saklap galarlar.
Hormatly Prezidentimiz Gurbanguly Berdimuhamedowyň özüniň “Parahatçylyk sazy, dostluk, doganlyk sazy” atly täze kitabynda nygtaýşy ýaly, munuň özi biziň döredijilikli geljegimiziň girewidir. Bu kitap ildeşlerimiziň ählisi, şol sanda özüniň zehinini mähriban halkyna bagyş eden beýik sazanda Şükür bagşynyň ruhy wesýetlerini dowam etdirijiler bolan çagalar üçin zehin – joşgunyň ajaýyp çeşmesi bolup hyzmat edýär.
Kaydol: Kayıt Yorumları (Atom)


text:
Aýyň Soragy
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler
İýun aýyndaky bäsleşigimiziñ soragy şeýle: THÝ (Turkish Airlines Euroleague) 2016-2017 dövründe kubogy haýsy komanda aldy?
- SSK MOSKWA
- FENERBAHÇE
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy iýun aýynyñ 30-na çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
Daşoguz welaýatynda ýokary synp mekdep okuwçylary, talyplar we mugallymlar meýletinler işine taýýarlanýarlar
Ýurdumyzyň demirgazyk welaýatynda ýokary synp mekdep okuwçylary we mugallymlar şu ýylyň güýzünde Aşgabatda geçiriljek ýapyk binalardaky we söweş sungaty boýunça V Aziýa oýunlarynda sport wekilýetleri bilen işleşmäge meýletinleri taýýarlamak işleri dowam edýär. Daşoguz welaýatynyň baş bilim müdirliginiň hünärmeni Guwanç Gurbanowyň belleýşi ýaly, geljekki meýletin kömekçileriň 210-sy ýörite maksatnama boýunça okadylýar.
Dil taýýarlygynda geljekki meýletinleriň aglabasy iňlis dilini saýlady. Daşoguzyň ýörüteleşdirilen mekdeplerinde şeýle hem arap, nemes, fransuz, hytaý we ýapon dilleri öwredilýär. Sapaklarda okuwyň interaktiw usuly işjeň ulanyýar.
Meýletinleri taýýarlamak maksatnamasynda Oýunlardaky sport görnüşleri, meýletinler hereketiniň taryhy we aýratynlygy, Aşgabadyň Olimpiýa şäherçesiniň binalarynyň özboluşlylygy we gurluşy, V Aziadanyň nyşanlary bilen tanyşlyk, dogduk ülkäniň taryhyny we ýurdumyzyň häzirki ösüşiniň esasy ugurlaryny, türkmen halkynyň däp-dessurlaryny we medeniýetini bilmek, meýletin kömekçileriň sözleýiş endiklerini kämilleşdirmek ýaly ugurlar bar.
Türkmen oba hojalyk institutynyň meýletinler merkezinde hem Aziada-2017-niň sport wekilýetleri we myhmanlary bilen işlemäge talyplaryň 211-si taýýarlyk görýärler.


text:
Qurmetti «Qazaqstan Ustazy» portaly qyzmetkerleri! Sizdin' qog'amdastyqtyn' mu's'esimin. Oqy's'ylarymdy oli'mpi' adag'a qatystyryp jatyrmyn. Onyn' u'stine o'zimdi Sizderdin' konky'rstaryn'yz ben oli'mpi'adalaryn'yzg'a, qala berdi test tapsyrmalarynda jasap jiberdim.Tek test tapsyrmalarym Sizderge tu'sti me bilmei'min. Sosyn mynany eskertkim keledi.Biraz jylg'y en'begimizdin' de zei'netin ko'rgimiz keledi. Medal aly' u's'in ne istey'imiz kerek.Tu'sindirip jibersen'izder. Aldyn ala raqmet ai'tamyn.Tekeeva Jans'a Taji'baevna
Please login or Register to submit your answer


text:
"Meniň gelnim göwreli. Göwreliligiň 15-nji hepdesinde bedeninde gijilewik alamatlary peyda boldy. Gowrelilik dowrunde gözegçilik edýän lukmana ýüz tutduk. Ol gelnime kalsiy glýukonat gerdejiklerini günde 3 gezekden 10 gün içmegi maslahat berdi. Gelnim olary kabul etdi, emma gijilewige peýda etmedi. Ondan soň dermatolog lukmanyna ýüz tutanymyzda, ol gelnimiň ganynyň arassadygyny aýtdy we benzilbenzoat melhemini ulanmagy belledi hem-de kömek etmedik ýagdaýynda gijilewigiň göwrelilikden bolup bilmeginiň ähtimaldygyny duýdurdy. Göwrelilikde döreýän gijilewigiň çaga zyýany barmy?"
Saýtyň okyjysy.
Hormatly okyjy!
Göwrelilik döwründe deride döreýän dürli örgünler, şolar netijesinde biynjalyk edýän gijilewik gormonal üýtgemeler netijesinde ýüze çykýandyr we estrogen gormonynyň derejesiniň peselmegi bilen düşündirilýändir.
Göwrelilik döwründe gijilewigi iteşen (krapiwnisa) örgüniniň emele gelmegi hem döredip biler. Bu ýagdaýda ilkibada garynda, soňra ýanbaşda, butlarda, döşde we ellerde çişginli, gyzyl tegmil görnüşli örgünler peýda bolýar. Bu örgünleri allergiki täsirliligi peseldýän umumy we ýerli ulanylýan serişdeleriň kömegi bilen bejerip bolýandyr.
Göwrelilik döwründe garnyň ýüzünde döreýän owunjak örgünlere bolsa göwreliligiň ýasmajyklary ýa-da göwreliligiň dermatozy diýilýär. Döreýän gijilewigi aýyrmak üçin salkyn ýapgylar, antigistamin serişdeler we losýonlar ulanylýandyr. Kähalatlarda göwreliligiň dermatozy örgünler ýüze çykmazdan, diňe gijeme bilen ýüze çykyp bilýändir.
Gijilewik alamatyny ýörite berhiziň tutulmagy peseldip biler. Iýmitden düzüminde alawlama we allergiki täsirlilige getirýän gistamin işjeň maddany saklaýan önümleri (kofe, şokolad, çakyr) aýyrmak maslahat berilýär. Bu ýagdaýda pektin saklaýan önümler (meselem, gök alma) we ösumlik süýümleri peýdaly bolup biler.
Gijilewik alamaty çaga üçin hem, ene üçin hem howpsuzdyr. Lukmanyň maslahatyndan soň, ýörite bellenen derman serişdeleriň kömegi bilen gijilewigi aýryp bolýandyr we bu alamat göwrelilikden soň geçip gidýändir.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Türkmenistanyň öňki prezidenti Saparmyrat Nyýazowyň döwründe galla hasylynyň ýygnalyşy barada çişirilen hasabatlar ýaýradylardy. 2006-njy ýylda Türkmenistanda ýygnalan gallanyň mukdarynyň 3 million 500 müň tonna bolandygy barada resmi maglumat ýaýradylypdy. Ýurtda üç ýarym million tonna bugdaý ýygnaldy diýlip resmi maglumatlar ýaýradylan-da bolsa, eýýäm 2006-njy ýylyň ahyrynda Türkmenistanda un ýetmezçiligi mese-mälim bildiripdi.
Azatlyk Radiosy ýurtda galla hasylynyň ýygnalyşyna degişli arhiwdäki sanlara we ses ýazgylaryna göz aýlady.
Saparmyrat Nyýazow 2003-nji ýylda 2,5 million tonna galla hasylynyň ýygnalandygyny aýdypdy:
2004-nji ýylda 2,7 million
tonna galla hasylynyň ýygnalandygy habar berildi
. Şeýle hem 2010-njy ýyla çenli ýyllyk 5 million
tonna galla öndürmek planlaşdyryldy.
2005-nji ýylda 3 million tonna
galla hasylynyň ýygnalandygy habar berildi
.
2006-nji ýylda 3,5 million tonna
galla hasylynyň ýygnalandygy habar berildi
.
2006-njy ýylyň noýabr aýynyň ahyrynda prezident Saparmyrat Nyýazow galplyklar barada dil ýardy:
Gurbanguly Berdimuhamedow ýurduň prezidentligine saýlanansoň, galla barada ýalan hasabaty bermegiň nädogrudygyny aýdyp, köpçülige hakyky maglumatyň berilmegini talap edipdi. Netijede 2007-nji ýylda Türkmenistanda 1 million
tonnadan gowrak gallanyň ýygnalandygy barada resmi maglumat berlipdi.
2010-njy ýylda Türkmenistanda 1 million 500 müň tonna golaý galla ýygnaldy diýlip, 2011-nji ýylda habar berildi
. Berdimuhamedow bu görkezijiniň ýurduň taryhynda ilkinji gezek gazanylan ýokary netijedigini
aýtdy.
2011-nji ýylyň fewral aýynyň ahyrynda Türkmenistanyň prezidenti Gurbanguly Berdimuhamedow ýurt üçin gerek bolan möçberden artyk galýan 200 müň tonnadan gowrak dänäniň biržanyň üsti bilen satylmagyny degişli ýolbaşçylara tabşyrdy
:
2011-nji ýylyň 8-nji iýulynda geçirilen Ministrler Kabinetiniň mejlisinde bolsa Berdimuhamedow 2011-nji ýylyň galla oragy möwsüminde ýurt boýunça 1 million 200 müň tonna
hasylyň ýygnalandygyny habar berdi. Şu ýylyň galla hasylynyň döwlet borçnamasy bolsa 1 million 600 müň tonnady
.
2011-nji ýylyň 7-nji oktýabrynda geçirilen Ministrler Kabinetiniň mejlisinde prezident Gurbanguly Berdimuhamedow ýurtda öndürilen “artykmaç gallany” biržanyň üsti bilen daşarky bazarlara ýerlemek babatda hiç hili işleriň alnyp barylmandygy üçin degişli ýolbaçylara özüniň nägileligini bildirdi
.
Geçen hepdäniň anna güni prezident Berdimuhamedow ençeme ýokary derejeli çinownigi wezipesinden boşatdy. Ol ýolbaşçylaryň aglabasynyň wezipelerinden boşadylmagynyň sebäbini olaryň şu ýyl galla hasyly boýunça planlaryny ýerine ýetirmändikleri bilen baglanyşdyrdy.
Şu ýyl Türkmenistanda 1 million 600 müň tonna galla hasylyny döwlete tabşyrmaklyk planlaşdyrylan bolsa-da, galla oragynyň tamamlanyp barýan häzirki döwrüne çenli diňe 1 million tonna
töweregi galla hasylynyň tabşyrylandygy habar berilýär.


text:
30-njy ýanwarda hormatly Prezidentimiz Gurbanguly Berdimuhamedowyň Ahal welaýatynyň çäginde, Owadandepede gurulýan tebigy gazdan benzin öndürmek boýunça zawodyň zähmetkeşler topary bilen bolan duşuşygynda Aziada—2017 barada hem aýdyldy. Hususan-da, oýunlaryň resmi nyşanlary barada gürrüň edildi. Döwlet Baştutanymyzyň nygtaýşy ýaly, olarda türkmen halkynyň gadymy gymmatlyklary we gadymy taryhy, baý medeniýeti hem-de özboluşly däp-dessurlary öz beýanyny tapdy.
Ýapyk binalarda we söweş sungaty boýunça V Aziýa oýunlarynyň nyşanlarynda ahalteke bedewiniň hem-de alabaý itiniň şekillendirilendigi tötänden däldir, çünki olar milli baýlygymyz, gadymy döwürlerden bäri we häzirki güne çenli milletimiziň köpasyrlyk taryhynyň dowamynda türkmenleriň wepaly ýoldaşlary hem-de dostlary bolup durýar.
Hemmeleriň söýýän alabaýy oýunlaryň tumary hökmünde seçilip alyndy. Bu tohuma mahsus bolan alamatlary özünde jemleýän şadyýan güjüjek milli lybasda we sport lybasynda şekillendirildi.
Türkmenler dogabitdi seçgiçiler bolmak bilen, ahalteke bedewiniň, türkmen alabaýynyň, awçy tazy itiniň täsin tohumlaryny ýetişdirdiler hem-de olarda iň gowy häsiýetleri kemala getirip, olary biziň günlerimize çenli üýtgewsiz görnüşde saklap galmagy, haýwanlary ösdürip ýetişdirmegiň däplerini hem ýitirmän saklamagy başardylar. Galyberse-de, hünärmenler alabaýy beýleki tohumlaryň täsirine sezewar bolmadyk hem-de özüniň gadymy genotipini eldegrilmesiz ýagdaýda saklap galan ýeke-täk tohum hasaplaýarlar.
Türkmenler özleriniň ýetişdiren haýwanlaryna, şol sanda alabaýa mähir bilen garaýarlar. Bu gaýduwsyz itler daşyndan haýbatly görünse-de, bu tohumy ýakyndan tanaýan her bir adam onuň daşky keşbiniň aňyrsynda ýagşylygy gaýtaryp bilýän mährem ýüreginiň gizlenip ýatandygyna oňat düşünýär. Bu uly it çagalara mähirli garaýar, olara özi bilen oýnamaga mümkinçilikleri berýär we şoňa görä-de, hakyky maşgala agzasyna öwrülýär.
It idetmek bilen meşgullanýan hünärmenleriň biriniň kitabynda şeýle waka beýan edilýär – ol özüniň körpeje gyzyny alabaý bilen gezelenç etmäge ugradýar. Biraz wagt geçenden soň, ol bu uly köpegiň naýynjar sesini eşidýär.
Şeýle kuwwatly alabaýy naýynjar çyňsamaga kim mejbur edip bildikä? – diýip, it idediji öz ýanyndan pikirlenýär we äpişgeden seredip, özüniň körpeje gyzynyň ite öýkünip, emedekläp barşyna ägirt uly alabaýyň aşaky dodagyna berk ýapyşandygyna haýran galmak bilen syn edýär.
Beýleki itleriň özüne şeýle jebir ýetirýän adama gahar-gazap bilen garajakdygyny göz öňüne getirmek kyn däl. Ýöne, haýbatly alabaý körpe çaganyň maşgalanyň agzasydygyna oňat düşünip, naýynjar çyňsamak hem-de eýesini hoşamaýlyk bilen kömege çagyryp oňaýdy.
Owadandepede bolan duşuşyk mahalynda hormatly Prezidentimiz Gurbanguly Berdimuhamedow alabaýyň örän akylly itdigini belledi. Ol öz çägini sak gorap, oňa nätanyş adamyň bökdençsiz aralaşmagyna ýol bermeýär. Eger-de, alabaý özüniň eýesiniň kimdir biri bilen dostlarça gürrüňdeş bolup duranyny görse, ol şol adamy hemişelik ýadynda saklap galýar. Indiki gezek alabaý şol adamy gaharly hyrlamak bilen däl-de, çasly üýrmek bilen garşylap, eýesine onuň tanşynyň gelendigini duýdurýar.
Hut şonuň üçin hem alabaýy söýýärler hem-de oňa hakyky dost hökmünde sarpa goýýarlar. Duşmanlaryna gazaply daraýan, sakçy it hökmünde deňi-taýy bolmadyk alabaý özüniň eýesini we ony gurşap alan ähli zatlary – öýüni, garyndaşlaryny, tanyşlaryny, esasysy bolsa, çagalary buýsanç bilen goraýar. Türkmen çopanlary muny oňat bilýärler.
Bu täsin it türkmenleriň durmuşynda nireden peýda boldy? Ol eýesiniň dostlary üçin myhmansöýerdir, duşmanlary üçin bolsa haýbatlydyr.
Uly itleriň mesgen tutan ýerleri Türkmenistanyň gadymy oturymly ýerlerinde duş gelýär. Mysal üçin, arheologlar Ahal welaýatynda ýerleşen Jeýtunda biziň eýýamymyzdan ozalky IV müňýyllykda ýaşap geçen, uly kelleli hem-de kuwwatly äňli äpet itiň galyndylaryny ýüze çykardylar. Munuň özi bolsa 6 müň ýyl mundan ozal türkmenleriň uly gulluk itlerini ýetişdirendigine şaýatlyk edýär.
Meşhur arheolog W.I.Sarianidi köpýyllyk ylmy-barlaglaryň barşynda Marguşda biziň eýýamymyzdan ozalky III-II müňýyllyklardaky ýaly itleriň ýörite jaýlanan ýerleriniň köpsanlysynyň dünýäniň başga hiç ýerinde duş gelmeýändigi baradaky netijä geldi. Alabaýlaryň jaýlanan ýerleri hatda Goňruň patyşa mazarynda hem ýüze çykaryldy. Şeýle mazarlaryň üsti başga ýerlerde-de açyldy. Marguşda, ýöne onuň Ajyguýy diýen başga bir oturymly ýerinde Ligabuýe Ylmy-barlag merkeziniň ekspedisiýasy (Wenesiýa, Italiýa) biziň ýurdumyzda professor G.Rossi-Osmidiň ýolbaşçylygynda işläp, arheologiki gazuw-agtaryş işleriniň barşynda iri tohumly itleriň galyndylaryny tapdy. Polşanyň Adam Miskewiç adyndaky uniwersitetiniň radiokarbon barlaghanasynda geçirilen örän takyk seljermäniň esasynda bu galyndylaryň biziň eýýamymyzdan ozalky 2400—2220-nji ýyllara degişli bolandygy anyklanyldy.
Galyndylary tapylan alabaýlar uly hormat-sarpa bilen jaýlanypdyr—olary söweşlerde wepat bolan esgerleriň golaýynda ýerleşdiripdirler. Alymlar bu gaýduwsyz söweş itleri adamlar bilen bilelikde Watanyň mukaddes çäklerini gorapdyr diýen netijä geldiler. Şoňa görä-de, olar hakyky gahrymanlar hökmünde jaýlanypdyr.
Marguş Gadymy Müsür, Hytaý, Hindistan we Mesopotamiýa bilen birlikde dünýä siwilizasiýasynyň merkezleriniň biri, protozoroastrizmiň – dünýädäki ilkinji diniň dörän ýeri bolupdyr. Ýokarda ady agzalyp geçilen, XX asyryň beýik arheology W.I.Sarianidi dünýäniň beýleki dinleriniň ýekejesinde-de, zoroastrizmdäki ýaly, itiň şeýle uly hormat-sarpa eýe bolmandygyny belleýär. Bu diniň keramatly kitaby bolan Awestada adamyň dört aýakly dosty barada örän köp ýakymly sözler aýdylýar. Awesta edebiýatyna laýyklykda, it zemin derejesinde ynsandan soň ikinji orunda durýar. Alabaýlaryň Gadymy Marguşyň patyşa mazarlarynda jaýlanmagy hem muňa şaýatlyk edýär.
Günorta Türkmenistanda ýüze çykarylan arheologiki tapyndylardan çen tutsaň, has soňky döwürde hem, ýagny dört müň ýyl mundan ozal Altyndepede uly gulluk itleriniň ýaşandygyna göz ýetirmek bolýar. Olar örän çydamly bolupdyr, jöwzaly we aýazly howa-da olara tär etmändir. Bu gaýduwsyz itler azyksyz hem-de suwsuz uzak wagtlap oňňut etmegi hem-de alys ýollary sökmegi başarypdyr.
Alymlar alabaýlaryň terrakotdan şekiljiklerini diňe gadymy obalarda däl-de, eýsem, antiki eýýamyň we orta asyrlaryň uly şäherleriniň ýerleşen ýerlerinde hem ýüze çykardylar. Mysal üçin, Mary welaýatynyň Gäwürgalanyň harabalagynda ýüze çykarylan tapyndylar biziň eýýamymyzyň ilkinji asyrlaryna gabat gelýär. Şeýle hem şol ýerde biziň eýýamymyzyň II asyryna degişli gabyň bölegi tapyldy, ol sallanyp duran gulaklary, örän uly agzy we ýygyrt atan maňlaýy bolan daýaw iti ýadyňa salýar.
Gadymy Parfiýa döwletiniň paýtagty Nusaýda—häzir Aşgabat şäheriniň çäginde ýerleşen “Nusaý” döwlet taryhy-medeni goraghanasynda geçirilen arheologik barlaglaryň barşynda tapylan ritonyň ýüzünde hem daýaw alabaýyň şekilini görmek bolýar. Nusaý itleri örän güýçli we gaýduwsyz bolup, ýapyşan ýerini goparypdyrlar. Rowaýatlaryň birinde aýdylyşyna görä, öz eýesini goramak üçin ýolbarsyň bogazyna ýapyşan alabaýy ýyrtyjy ölenden soň hem aýryp bilmändirler.
Käbir hünärmenleriň çaklamasyna görä, dünýäniň beýleki sebitlerinde duş gelýän daýaw itler hut biziň ülkämizden ýaýrapdyrlar. Olar baradaky ýatlamalar Hytaý çeşmelerinde duş gelýär, olarda aýdylyşyna görä, biziň eýýamymyzdan ozalky 1121-nji ýylda şeýle iti Orta Aziýadan bolan hökümdarlaryň biri Hytaý imperatoryna sowgat beripdir.
Ähli aýdylanlar alabaýyň ata-babalarymyzyň durmuşynda eýe bolan ýokary derejesi barada birmeňzeş netijä gelmäge mümkinçilik berýär.
… Şondan bäri köp wagt geçdi. Şol gaýduwsyz itleriň söweşjeň häsiýetini taplan ýörişler, uruşlar, ýowuz söweşler geçmişde galdy. Emma alabaýyň häsiýetiniň aýratyn alamatlary – wepalylyk, mertebelilik, batyrgaýlyk, özüne bolan ynam ýaly häsiýetleri saklanyp galdy. Tejribeli it idedijileriň aýdyşyna görä, bu ajaýyp itleri ösdürip ýetişdirmekde güýç ulanmak arkaly temmi çärelerine ýol bermek bolmaýar, ilki bilen onuň hormatyny gazanmak gerek, şonda ol seniň hakyky dostuňa öwrülýär.
Asyrlaryň dowamynda geçirilen seçgi işleri şol häsiýetleri terbiýelemäge ýardam etdi. Bu tohumdan bolan itiň birnäçe atlandyrylyşy bar. Ony türkmen alabaýy, Orta Aziýa goýun iti, türkmen awçy iti diýip atlandyrýarlar. Hünärmenleriň esasly çak edişi ýaly, dünýäde iň gadymy tohuma degişli bolan bu itiň keşbi häzirki döwre çenli üýtgemän geldi.
Şeýlelikde, alabaý Ýapyk binalarda we söweş sungaty boýunça V Aziýa oýunlarynyň resmi tumaryna öwrüldi. Çünki ol hemişe wepaly dost we gaýduwsyz goragçy bolup, onuň bilen özüňi howpsuz duýmak bolýar. Halk arasynda aýdylýan rowaýatlarda ol ýeňşe bolan egsilmez erk-islegi, güýç-kuwwaty we hoşniýetli ruhy baýlygy alamatlandyrýar. Bir söz bilen aýdylanda—sport joşguny bolup durýar. Şol bir wagtyň özünde biz onda çäksiz wepalylygy görýäris. Hut ynam we dostluk esasy düşünjeler bolup, olar Aziada—2017-niň nyşanlarynyň biri hökmünde bu keşbiň döredilmegine gönükdirildi.
Alabaýyň milli lybasda we sport egin-eşiklerinde şekillendirilmegi hem bu keşbe ynsan häsiýetini çaýýar. Adaty bolmadyk ýaşyl reňkdäki öwüşgin bolsa, oňa ertekidäki gahrymanyň keşbini berýär.
Paýtagtymyzda geçiriljek Aziýa oýunlarynyň barşynda baýramçylyk, myhmansöýerlik, mähirlilik we dostluk ýagdaýyny döretmekde, olary gowy duýgular bilen beslemekde bu mähirli jandara aýratyn orun degişli bolup durýar.
Alabaýy we bedewi Aziadanyň dürli öwüşginli keşbinde hem görmek bolýar. Ol öz owadan görnüşi bilen bezeg şaý-sepini ýadyňa salýar, mahlasy, geçmişden geljege tarap ymtylýan ýaly bolup dur. Türkmen laçynynyň ganaty güýç alýan hereketi ýatladyp, onuň şekili tutuş kompozisiýany jemleýär.
Halkara bileleşigine Aziada—2017-niň nyşany bilen tanyşlyk garaşýar. Ol uly mahabat – habar beriş işlerini öz içine alýan çäreler bilen bilelikde badalga alar. Onuň esasy wezipesi Aşgabatda geçiriljek Oýunlara ünsi çekmek hem-de hoşniýetli erk-islegiň, sagdynlygyň we ruhubelentligiň ýurdy hökmünde Türkmenistanyň täze mertebesini döretmek bolup durýar.
Beýleki ugurlarda—syýahatçylyk, medeniýet, bilim ýaly ugurlarda hem wagyz-nesihat işleri giň gerime eýe bolýar. Bu çäreler watançylyk duýgusyny, bedenterbiýe-sport we meýletinçilik hereketini ösdürmäge, milli mirasyň dowam etmegine gönükdirilendir. Şeýle iri çäreleriň biri döwlet Baştutanymyz Gurbanguly Berdimuhamedowyň başyny başlan 500 günlük atly ýörüş bolup, ol Aziadanyň açylýan güni Olimpiýa şäherjiginiň baş meýdançasynda jemlener.
Hemmeler telereportažlar we gazet makalalary arkaly bu ýörüşiň barşyna syn edýärler. Ol ýurdumyzyň ähli sebitleriniň ajaýyp ýerlerini gurşap alýar. Şeýlelikde, biz tutuş dünýä öz ýurdumyzy, onuň meşhur taryhy we medeni ýadygärliklerini, tebigatyny açyp görkezýäris, milli däp-dessurlarymyz bilen tanyşdyrýarys. Elbetde, biziň buýsanjymyz we şan-şöhratymyz bolan ahalteke bedewlerimizi wasp edýäris.
Pellehana bagyny kesip geçýän atyň kellesiniň şekili Oýunlaryň resmi nyşanynda öz beýanyny tapýar. Bedew—bu diňe Aziýa oýunlarynyň däl-de, eýsem, tutuş ýurdumyzyň, häzirki döwrümiziň ajaýyp nyşany bolup durýar. Şonuň üçin biz hormatly Prezidentimiz Gurbanguly Berdimuhamedowyň “Aşgabat—2017” taslamasyny amala aşyrmakda ägirt uly tagallalaryny nazara almak bilen, bu Oýunlaryň ýokary guramaçylyk derejesinde geçiriljekdigine tüýs ýürekden ynanýarys.
Ýapyk binalarda we söweş sungaty boýunça V Aziýa oýunlary—biziň ýurdumyz üçin möhüm şanly waka bolup, ol döredijilik pikiriniň ösmegi üçin hem mümkinçilik döredýär diýip, hormatly Prezidentimiz Ahal welaýatynyň zähmetkeşleriniň sowallaryna jogap berende aýtdy. Şonda döwlet Baştutanymyz giňden ýaýbaňlandyrylan mahabat—habar beriş möwsümi hem Oýunlaryň ugurdaş nyşanlary boýunça teklipleri işläp taýýarlamak üçin mümkinçilik döredýär diýip belledi.
Olar diňe gözel tebigatymyzyň tazy ýa-da laçyn ýaly nusgalary däl-de, eýsem, türkmeniň medeni durmuşynyň aýrylmaz nyşanlary, mysal üçin, dutar, gyjak, şeýle hem milli lybaslarymyzyň we ýaşaýyş-durmuş ýörelgelerimiziň alamatlary bolup durýar. Indi nobat suratkeşleriň, dizaýnerleriň, bezeg-amaly-haşam sungat ussatlarynyň hem-de dürli görnüşli sowgatlyk önümleri, bukletleri, fotoalbomlary we beýlekileri taýýarlaýjylara ýetdi.
Aziadanyň köpsanly myhmanlarynyň Oýunlaryň tumaryna öwrülen alabaýyň keşbine guwanyp, myhmansöýer we mähirli türkmen halkynyň ýaşaýan ajaýyp ýurdunyň ak mermerli paýtagtynda geçiren ýatdan çykmajak günleri barada ýadygärlik hökmünde onuň şekili ýerleşdirilen sowgatlyklary öz ýanlary bilen alyp gitmäge uly isleg bildirjekdigine uly ynam döredýär.


text:
Orsýetiň Daşary işler ministrligi ABŞ-nyň Orsýetdäki diplomatik işgärleriniň sanyny azaltmalydygyny we ABŞ-nyň ilçihanasynyň Moskwadaky daçalaryny hem skladlaryny mundan beýläk ulanyp bilmejegini aýtdy.
Ministrlik ABŞ-nyň kanun çykaryjylarynyň Orsýete garşy täze sanksiýalary girizmek hakynda täze kanunyň taslamasyny makullap, prezident Donald Trampa gol çekmek üçin ýollamagynyň yzýany, 28-nji iýulda çap eden beýanatynda jogap beriji ädimlerini kesgitledi.
Ministrlik ABŞ-nyň 1-nji sentýabra çenli öz diplomatik işgärleriniň sanyny 455 adama çenli azaltmalydygyny aýdyp, munuň Orsýetiň ABŞ-daky ilçihanalarynda we konsulhanalarynda işleýän raýatlarynyň sanyna barabardygyny belledi.
Şeýle-de, Orsýetiň Daşary işler ministrliginiň beýanatynda, ABŞ-nyň öňki prezident Barak Obamanyň döwründe dekabrda ýurtdan çykaran 35-den ýene goşmaça orsýet diplomatyny çykarsa, muňa jogap beriljekdigi duýduryldy.
Orsýetiň Daşary işler ministrligi Moskwa garşy sanksiýalaryň ABŞ-nyň halkara gatnaşyklarynda “çakdan aşa agressiýasyny” tassyklandygyny aýtdy.


text:
14-nji oktýabrda “Mizan” täjirçilik merkeziniň mejlisler zalynda Türkmenistan bilen Belarus Respublikasynyň arasynda ikitaraplaýyn hyzmatdaşlyk gatnaşyklaryny mundan beýläk-de çuňlaşdyrmaga we giňeltmäge, hyzmatdaşlygyň täze mümkinçiliklerini öwrenmäge bagyşlanan türkmen-belarus işewürler maslahaty geçirildi.
Türkmenistanyň Söwda-senagat edarasynyň we Belarus Respublikasynyň Türkmenistandaky ilçihanasynyň bilelikde guran duşuşygyna gatnaşmak üçin Belarusyň döwlet düzümleriniň, Söwda-senagat edarasynyň sebit wekilhanalarynyň ýolbaşçylaryndan ybarat wekiliýet türkmen paýtagtyna geldi, şeýle hem wekiliýetiň düzüminde iri hususy kompaniýalaryň we kärhanalaryň ýolbaşçylary bar, şol kompaniýalar ykdysady işiň dürli ugurlaryna ýöriteleşdirilendir.
Maslahata gatnaşyjylaryň hatarynda “Borisowskiý şpalopropitoçnyý zawod”, “Belşina”, “Seýsmotehnika”, “BKK “Domoçaý”, “Bobryýskiý zawod biotehnologiýa”, “Bellakt”, “Komunarka”, “Litoplast-Med”, “Witebskiýe kowry”, “Inwolýuks” açyk görnüşli paýdarlar jemgyýetleri we awtomobil gurluşygynda, agajy gaýtadan işlemekde hem-de mebel pudagynda, azyk we dokma senagatynda, lukmançylyk enjamlarynyň önümçiliginde, halyçylykda işleýän beýleki kärhanalar bar.
Türkmen tarapyndan duşuşyga Ykdysadyýet we ösüş, Nebitgaz senagaty we mineral serişdeler, Senagat, Gurluşyk we binagärlik, Jemagat hojalygy, Söwda we daşary ykdysady aragatnaşyklar, Dokma senagaty ministrlikleriniň, “Türkmenawtoýollary”, “Türkmengaz” döwlet konsernleriniň, “Türkmenhaly” we “Türkmenobahyzmat” döwlet birleşikleriniň, Döwlet haryt-çig mal biržasynyň, Söwda-senagat edarasynyň wekilleri, şeýle hem Türkmenistanyň Senagatçylar we telekeçiler birleşmesiniň agzalary gatnaşdylar.
Maslahatyň açylyşynda çykyş eden Belarus Respublikasynyň Söwda-senagat edarasynyň Minsk bölüminiň baş direktory Aleksandr Fedorçuk belarusly hyzmatdaşlaryň ýurdumyz bilen özara bähbitli gatnaşyklary hemmetaraplaýyn ösdürmäge gyzyklanma bildirýändiklerini nygtady, bu gatnaşyklar söwda-ykdysady hyzmatdaşlygyň dürli ugurlary boýunça ýyl-ýyldan giňeldilýär. Türkmenistana zerur bolan tehnikalaryň müňlerçesini iberýän Minskiniň awtomobil zawody we Minskiniň traktor zawody ýurdumyz bilen netijeli hyzmatdaşlygyň oňyn tejribesini görkezýär. Hyzmatdaşlygyň beýleki geljegi uly ugurlary, hususan-da, ýurdumyza ýük wagonlaryny, ýol enjamlaryny, liftleri we belarus önümleriniň beýleki görnüşlerini ibermek baradaky meselä garalýar. Belarusdan getirilýän tehniki serişdelere öz wagtynda we ýokary hilli hyzmaty üpjün etmek maksady bilen, Aşgabatda köp ugurly merkez gurulýar.
Işewürler maslahatynyň barşynda Türkmenistanyň we Belarusyň ykdysady gazananlary, özara bähbitlere laýyk gelýän uzakmöhletleýin hyzmatdaşlyk üçin açylýan mümkinçilikler baradaky wideofilmler görkezildi.
Maslahatyň çäklerinde döwlet düzümleriniň we işewürler toparlarynyň wekilleriniň arasynda duşuşyklar hem-de gepleşikler geçirildi, olaryň barşynda özara bähbitli hyzmatdaşlygy giňeltmek meseleleri ara alnyp maslahatlaşyldy.


text:
Penşenbe güni federal ätiýaçlyk düzüminiň sentýabr aýyndaky mejlisiniň protokoly çap edileninden soň, nebitiň bahasy ýokary galyp başlady — diýip, Bloomberg agentligi habar berýär. Protokolda 16-17-nji sentýabrda bolan mejlisde esasy bahalary öňküligine galdyrmak hakynda karar kabul etmek bilen, komitetiň agzalary dünýä ykdysadyýetiniň haýallamagy sebäpli goşmaça maglumatlara garaşmak çözgüdine geldiler.
Nebitiň bahasy iýul aýyndan başlap bir barrel üçin 50 dollar belgä geldi, ýöne noýabryň fýuçersi 3,5% gymmatlady, ýagny barrel üçin, 49, 44 dollar haýallatdy.
ICE Futures London biržasynda Brent nebitine geçirilen noýabr fýuçersindäki baha görä, bir barrel nebitiň bahasy 3,5% ýokarlanyp, ol her barrel üçin 53,11 dollara çenli ýokarlandy.


text:
26 Ocak 2017 Perşembe
Paýtagtymyzdaky Parahat-7 kiçi Etrapçada Ýaşaýyş Jaýlary we Çagalar Bagy Açylyp Ulanmaga Berildi
Aşgabatda köpgatly ýaşaýyş jaýlarynyň dördüsiniň hem-de çagalar bagynyň açylyş dabaralary boldy. Täze degalaryň açylyş dabarasyna paýtagtymyzyň häkimliginiň, jemgyýetçilik guramalarynyň wekilleri, hormatly ýaşulular, köp sanly şäherliler ýygnandylar. Täze jaýlaryň eýelerini gutlamaga medeniýet işgärleri we sungat ussatlary, döredijilik toparlary gelip, aýdym-sazlar bilen çykyş etdiler.
Parahat-7 ýaşaýyş toplumynyň jaýlarynyň taslamasy olaryň binýadynyň, üçeginiň, diwarlarynyň netijeli çözgütleri esasynda düzüldi. Olaryň suwag işlerinde ýokary hilli iň häzirki zaman gurluşyk we beýleki serişdeler ulanyldy. Bir jaý 54 maşgala niýetlenendir, beýleki üçüsiniň her biri bolsa 36 öýlüdir. Täze jaýlar Aşgabat şäher häkimliginiň buýurmasy boýunça “Ösüş gurluşyk” hususy kärhanasy tarapyndan bina edildi
Täze jaýlaryň ýanaşyk ýerleri abadanlaşdyrylypdyr, ol ýerlerde çagalaryň oýnamagy, sport bilen meşgullanmak, medeni-köpçülikleýin çäreleri we dabaralary geçirmek üçin meýdançalar hem-de awtoduralgalar peýda boldy.
Bu ýerde “Oguz ýol” hususy kärhanasy tarapyndan gurlan 160 orunlyk çagalar bagy hem bar. Iki gatly mekdebe çenli edara binasy häzirki zaman enjamlar bilen enjamlaşdyrylypdyr hem-de çagalaryň okamagy, terbiýelenmegi we sazlaşykly ösmegi, terbiýeçileriň netijeli işlemegi üçin hemme şertlere eýedir. Çagalaryň oýnamagy we dynç almagy üçin giň otaglar bilen bir hatarda bu ýerde maslahatlar we sport zallary, lukmançylyk otagy, suwda ýüzülýän howuz bar.
Ýurdumyzyň baş şäheriniň çäkleriniň giňelýändigi hem-de onuň ilatynyň sanynyň artýandygy göz öňünde tutulyp, Parahat-7 ýaşaýyş toplumynyň gurluşygynyň işlenip taýýarlanan taslamalarynyň tanyşdyryşy 2014-nji ýylyň dekabrynda geçirilipdi. Türkmenistanyň Prezidentiniň Kararyna laýyklykda, köp öýli 9 gatly ýaşaýyş jaýynyň hem-de beýleki desgalaryň gurulmagy–jemi 2 müň 520 maşgala niýetlenen öýleriň 60-syny, orta mekdepleriň 4-sini, çagalar baglarynyň 8-sini we Saglyk öýüni gurmak göz öňünde tutuldy.
http://www.turkmenhabargullugy.com/paytagtymyzdaky-parahat-7-kici-etrapcada-yasayys-jaylary-we-cagalar-bagy-acylyp-ulanmaga-berildi/
Kaydol: Kayıt Yorumları (Atom)


text:
esasy
Terrorçylygy we ekstremizmi
maliýeleşdirilmegine garşy hereket
Türkmenistanyň Maliýe ministrliginiň Maliýe gözegçiligi Müdirligi tarapyndan alnyp barylýan işleriň esasy we hökmany ugurlarynyň biri jenaýatçylykly ýol bilen alnan girdejileri kanunlaşdyrmaga we terrorçylygy maliýeleşdirmäge garşy hereket etmekdir. Türkmenistanyň „Jenaýatçylykly ýol bilen alnan girdejileri kanunlaşdyrmaga we terrorçylygy maliýeleşdirmäge garşy hereket etmek hakyndaky kanunyny ýerine ýetirmek üçin Müdirlik öz işine başlan gününden bäri Türkmenistanyň içinde we onuň çäginiň daşynda terrorçylygy we ekstremizmi maliýeleşdirýän şahsy adamlara we guramalara gatnaşygy mümkin bolan pul serişdeleri we gaýry emläk bilen geçirilen amallar (geleşikler) barada gelip gowuşýan maglumatlary seljerýär we olary gaýtadan işleýär. Zerur ýagdaýlarda ýokarda görkezilen serişdeleri togtatmak barada degişli çäreleri görýär.
Türkmenistanyň MRB işgärleri „Jenaýatçylykly ýol bilen alnan girdejileri kanunlaşdyrmaga we terrorçylygy maliýeleşdirmäge garşy hereket etmegiň Milli ulgamyny“ kämilleşdirmek boýunça işçi toparlaryň işine aktiw gatnaşýarlar. Bu işçi toparlaryň işleriniň netijesinde düzgünnama işlenip düzüldi we Türkmenistanyň Maliýe ministri tarapyndan tassyklandy.
Jenaýatçylykly ýol bilen alnan girdejileri kanunlaşdyrmaga we terrorçylygy maliýeleşdirmäge garşy hereket etmekde kanunçylygy düzgünleşdirmek we kämilleşdirmek, şeýle-de, ekstremizmi maliýeleşdirmek bilen bagly işleri ýüze çykarmak, olaryň öňüni almak we derňemek boýunça MRW-niň işi üçin hukuk esaslaryny döretmekde Türkmenistanyň Prezidentiniň gol çeken käbir hukuk kadalaşdyryjy ykrarnamalaryna goşmaçalary we üýtgetmeleri girizmek hakynda birnäçe kanunçylyk taslamalary işlenip düzüldi.
MRB-niň resmi saýtynda „Al –Kaýda“ halkara terrorçylyk guramasy we onuň liderleri bilen bagly adamlaryň we guramalaryň ýörite Sanawy ýerleşdirildi. maglumatlaryň gelip gowşuşyna görä Sanaw täzelenýär.
BMG tarapyndan düzülen 1267 (1999) we 1989 (2011) rezolýusiýalara laýyklykda Al-kaýda bilen bagly adamlaryň, toparlaryň, kärhanalaryň we beýleki guramalaryň sanawy
BMG tarapyndan düzülen 1988(2011) rezolýusiýanyň 1-nji paragrafy bilen girizilen çärelere degişli adamlaryň sanawy
BMG-niň Howpsuzlyk Gullugynyň jemleýji çäklendirmeleriniň sanawy
ABŞ-nyň Departamenti tarapyndan düzülen daşary ýurt terrorçylyk guramalaryň sanawy
OFAC-nyň tarapyndan düzülen terrorçylyga dahyly bolan şahsyýetleriň sanawy


text:
Hindi bugy Pongamia pinnata
Pongamia pinnata
Pongamia pinnata (Indian Beech Tree, Honge Tree, Pongam Tree, Panigrahi) kösükliler maşgalasyna (Fabaceae) degişli, Hindistandan gelip çykan, köplenç Günorta-Gündogar Aziýada ösdürilýän we ýapraklaryny düşürýän agaçdyr.
Ol 15–25 metre çenli ösýär we ullakan ýokarky püri bolýar. Ak, gülgüne ýa-da goýy gyzyl reňkli, ýakymly ysly güller bilen gülleýär.
Bu görnüş ýokary temperatura we güýçli gün ýagtylygyna, şeýle hem güýçli kök ulgamy bardygy üçin guraklyga çydamlydyr. Tebigatda ol çägesöw, daşly we hek daşly topraklarda ösýär. Ýöne ony topragyň köp görnüşlerinde, şol sanda şor toprakda-da ösdürip bolýar. Köplenç bu agajy ýelden goranmak üçin gurak sebitlerde ýa-da kölege bolmagy üçin şäherlerde ekýärler. Onuň gabygy inçe kendir we urgan öndürmek üçin ýa-da zäherli balyklar sebäpli döreýän ýaralary bejermekde ulanylýan gara rezin öndürmek üçin peýdalanylýar. Howa azotyny saklap bilýändigi sebäpli, ol ýokumly maddalary az bolan ýerlerde topragy baýlaşdyrmak üçin oturdylýar. Ösümligiň zäherlidigine garamazdan ol lukmançylykda ulanylýar. Ösümligiň suwunyň we ýagynyň antiseptik täsiri bar. Çigidinden alynýan ýag çyralar üçin, şeýle hem sabyn we ýaglaýjy maddalary öndürmekde ulanylýar. Häzirki wagtda biobenzin üçin goşundy hökmünde ulanyp bolýandygy sebäpli, onuň ähmiýeti artýar.
««« Öňki makala: Hindi lotosy (Nelumbo nucifera) Indiki makala: Pinus kesiya sosnasy »»»
Anna 11.12.2009 07:02 | Print | Ekzotik ösümlikler
KPR kluby hakda
Ösümlikleri ekip ýetişdirmekdäki tejribäňizi paýlaşyň. Bu barada makala ýazyň we ony öz diliňizde Botanix žurnalynda çap etdiriň! Has jikme-jik maglumat üçin biziň bilen habarlaşyň.


text:
Adamlar şu gün her kim şu ýerik bilýän hemem durmuşda berjaý edýän yrymlaryny ýazsyn! Hemem yrymlar hakda pikirleriňizi olary berjaý etmek gerekmi ýa gerekdälmi?! Olary bozan ýagdaýyňda adamlaň durmuşyna täsir edýämi...
gaz bahasy diyenizde ondan hasam bizin uchin möhüm baha bar...gyz bahasy hawa yalnysh okamadynyz...gyz bahasy...Bizde name uchindir tazeden bäri Gyzlaryn galyňy gymmatlap bashlady...Aslynda bilyansiniz bizin population'yn 75%-i ayal-gyzlardan...
Düyn agşam İstanbulda Bosnya ve Türkiye arasynda bolan oyyn Türkiyanin Yevropa çempionlygyna gatnaşyp biljegini belli etdi. Bosnyany 1 -0 yenmek Turkiya başardy. Bir vagtlar Türkmen komandasynynam şeyle yenişlerini görüp bilayediris.................
...
inede şunça wagtlap garaşan oýyunlam geçen hepdäň içinde ahyry çykdy. siziňem araňyzda oýunlar bilen gyzyklanýan, gije ýatman geçip gutarjak bolup başagaý bolýanlariňiz badyrlayý.şolar üçin .. ;)
1.Need For street pro street...
dostlar hemmanize beren maslahatlarynyz ucin Tanryyalkasyn aydyan.. kabirleriniz matemiki hasaply maslahatlar, kabirleriniz degishmeli maslahatlar, kabirleriniz pikirlendiryan pelsepewi maslahatlar beripsiniz... hemmanizin beren maslahatlarynyzy...
oglanlar gyzlar,,,hemmanizem kichikaniz(belki entegem) love is sakgyclaryny cheynap onun ichindaki ROMANTIC yazgylary okansynyz...Gelin shu yerde ozumizem birazajyk Romantic boljak bolup gorelin...
--------------------------------------------
Love...
Wikipedia barada biraz: mugt "sozlugi" diysenem bolyar. ol yerde millionlarcha beyik adamlar, yer titremeleri, sozlerin manysy.... gysgacha yazylan bir dowletin taryhy, TOEFL, SAT- mekdebe degishli makalalar we yene kop bolup gechen belli...
Ýaňy habarlarda geçdi. Orsýet gazyň bahasyny 1000 m2 üçin 400 dollar etjek bolýarmyş. Al saňa gerek bolsa. Öň we şu wagt 260 dollardy. Türkmenistandan orsýet gazy 100 dollara alýar, ony hem edil şu wagt alanok öýdýän,...
Men indi bizin jogapkarchiligimiz barada aytjak dal, sebabi biz indi uly. Uly adama bir zat ovretmek ol koplench ondumsiz, bar guyjini alyan ish bolyar.
Shonun uchin chaglaryn jogapkarli adam bolmaklary barada yazasym gelyar.
Men...


text:
Türkmen topragynyň ähli künjeginde ýokary ruhy göteriliş ýagdaýynda geçýän ählihalk dabaralary ýaýbaňlandyryldy. Bu şanly senäniň öňüsyrasynda paýtagtymyzda we welaýatlarda döwrebap ýaşaýyş toplumlary, durmuş, medeni hem-de senagat maksatly desgalar gurlup, ulanylmaga berildi. Şu günler ähli ýerde guralýan medeni-köpçülikleýin çärelerde häzirki döwrüň döredijilik we özgerdiji güýji anyk duýulýar.
Döwlet Baştutanymyz Ministrler Kabinetiniň baýramçylygyň öňüsyrasynda geçirilen giňişleýin mejlisinde çykyş edip hem-de ýurdumyzyň geçen ýoluna baha berip, Garaşsyzlygyň milli buýsanjymyzdygyny, özygtyýarly Watanymyzyň, türkmen halkynyň agzybirliginiň we bitewüliginiň synmaz esaslarydygyny belledi. Taryhy nukdaýnazardan uzak bolmadyk döwürde ýurdumyz türkmenistanlylaryň ruhubelent we tutanýerli zähmeti netijesinde ýüzýyllyklara barabar ýoly geçdi. Ähli ulgamlarda düýpli özgertmeler amala aşyrylyp, ýurdumyz dünýäniň kuwwatly we sazlaşykly ösýän döwletleriniň birine öwrüldi.
Garaşsyzlygyň her senesi täze üstünlikleriň, şanly ýolda eýelenýän belent sepgitleriň beýanyny özünde jemleýär. Bu baýramçylyk hemmeler üçin aýratyn many-mazmuna eýedir. 2017-nji ýylyň — Sagdynlygyň we ruhubelentligiň ýylynyň taryhy ähmiýetli wakalara beslenýändigini bellemeli. Ýapyk binalarda we söweş sungaty boýunça Aşgabatda geçirilen V Aziýa oýunlarynyň uly üstünlige beslenmegi nobatdaky subutnamadyr.
Hormatly Prezidentimiziň ýolbaşçylygynda Türkmenistanyň amala aşyrýan hem-de oňyn Bitaraplyk, parahatçylyk söýüjilik, hoşniýetli goňşuçylyk we özara bähbitli hyzmatdaşlyk esaslaryna daýanýan daşary syýasat strategiýasy Watanymyzyň halkara giňişligindäki belent abraýyny üpjün etdi. Hormatly Prezidentimiz Gurbanguly Berdimuhamedowyň Birleşen Milletler Guramasynyň Baş Assambleýasynyň münberinden hem-de beýleki möhüm maslahatlarda öňe süren we häzirki zamanyň möhüm meseleleriniň deňeçer çözgüdiniň işlenip taýýarlanylmagyna, sebit hem-de ählumumy derejede netijeli gatnaşyklaryň ösdürilmegine gönükdirilen oňyn başlangyçlary halkara bileleşiginiň giň ykrarnamasyna we goldawyna eýe boldy. Döwlet Baştutanymyzyň başlangyjy boýunça BMG-niň Adam hukuklary baradaky geňeşiniň 36-njy mejlisinde “Parahatçylygy we adam hukuklaryny berkitmekde Bosgunlaryň olimpiýa toparlarynyň goşýan uly goşandyny höweslendirmek hakyndaky” Jarnamanyň biragyzdan kabul edilmegi munuň aýdyň subutnamasydyr.
Şu ýyl özygtyýarly Bitarap ýurdumyzyň 2018—2020-nji ýyllar üçin BMG-niň Çagalar gaznasynyň Ýerine ýetiriji geňeşine, 2018—2020-nji ýyllar üçin Zenanlaryň hukuk ýagdaýy boýunça komissiýasyna, 2017—2020-nji ýyllar üçin BMG-niň Ösüş maksadynda ylym we tehnika boýunça komissiýasyna, 2016—2020-nji ýyllar üçin Ilat hem-de ösüş boýunça komissiýasyna we 2017—2021-nji ýyllar üçin Durmuş ösüşi boýunça komissiýasyna saýlanandygy bellärliklidir.
“Aziada-2017: Parahatçylygyň we ösüşiň hatyrasyna halkara sport hyzmatdaşlygy” atly halkara sport kongresiniň jemleýji Jarnamasynyň Birleşen Milletler Guramasynyň Baş Assambleýasynyň 71-nji mejlisiniň resminamasy hökmünde ýaýradylandygyny bellemek möhümdir.
Türkmenistanyň Energetika Hartiýasynyň konferensiýasynda başlyklyk etmegi hem dünýä bileleşiginiň Bitarap döwletimiziň tutuş adamzadyň bähbidine hoşniýetli goňşuçylyk we ynsanperwer däplerine esaslanýan parahatçylyk söýüjilik syýasatyny hemmetaraplaýyn goldaýandygynyň aýdyň subutnamasy bolup durýar.
Ýylyň esasy wakalarynyň hatarynda hormatly Prezidentimiz Gurbanguly Berdimuhamedowyň ýolbaşçylygynda şu ýylyň 9—10-njy oktýabrynda Ahal welaýatynda geçirilen Ýaşulular maslahatynyň taryhy mejlisiniň bolandygyny, onda ýurdumyzy mundan beýläk-de hemmetaraplaýyn esasda ösdürmek boýunça wajyp çözgütleriň kabul edilendigini we Türkmenistanyň döwlet syýasatynyň ýakyn geljek üçin esasy ugurlarynyň kesgitlenendigini bellemeli.
Milli Liderimiziň ýolbaşçylygynda Türkmenistanda ykdysadyýeti döwrebaplaşdyrmak, we köpugurly esasda ösdürmek, durmuş ulgamyny kämilleşdirmek boýunça toplumlaýyn maksatnamalar üstünlikli durmuşa geçirilýär. Köp sanly medeni-durmuş, önümçilik, ulag-aragatnaşyk we beýleki maksatly desgalaryň paýtagtymyzda hem-de ýurdumyzyň beýleki ýerlerinde şu ýylyň dowamynda gurlup ulanylmaga berilmegi bu ugruň ösdürilýändiginiň aýdyň nyşanydyr. Täze desgalaryň hatarynda şu aýyň dowamynda Garaşsyzlyk gününe gabatlanyp, hormatly Prezidentimiz Gurbanguly Berdimuhamedowyň gatnaşmagynda açylan binalar bar.
Şonuň üçin-de, biz bu baýramy bir bitewi, agzybir maşgala hökmünde örän giň gerim bilen belleýäris.
Säher bilen ýurdumyzyň baş meýdançasyna müňlerçe aşgabatlylar, ýurdumyzyň dürli künjeklerinden hem-de daşary ýurtlardan gelen ýüzlerçe myhmanlar ýygnandylar. Merkezi münberde ýurdumyzyň hökümet agzalary, Mejlisiň ýolbaşçylary, ministrlikleriň we pudak edaralarynyň, iri jemgyýetçilik guramalarynyň ýolbaşçylary, welaýatlaryň hem-de Aşgabat şäheriniň häkimleri, türkmenistanlylar bilen baş baýramyň şatlygyny paýlaşmaga gelen daşary ýurt wekiliýetleriniň agzalary bar. Şeýle hem ýüzlerçe tomaşaçylaryň arasynda Türkmenistanda işleýän daşary ýurt kompaniýalarynyň wekilleri bar.
Garaşsyzlyk meýdançasynda milli goşunymyzyň ähli görnüşleriniň harby gullukçylary nyzama düzüldiler.
Sagat 10.00. Türkmenistanyň Ýaragly Güýçleriniň Göreldeli harby orkestri fanfar çalýar.
Hormatly Prezidentimiz Gurbanguly Berdimuhamedow döwlet münberine çykýar. Ýygnananlaryň ählisi milli Liderimizi ruhubelentlik bilen garşylaýarlar.
Däp bolşy ýaly, baýramçylyk harby ýörişden başlanýar. Bu ýöriş eziz Watanymyzyň goranyş kuwwatyny hem-de mukaddes Garaşsyzlygymyzyň gazananlarynyň, mähriban topragymyzyň parahatçylygynyň we asudalygynyň, halkymyzyň döredijilikli durmuşynyň goragynda duran türkmen esgerleriniň ýokary hünär ussatlygyny nobatdaky gezek görkezdi.
Döwlet howpsuzlyk geňeşiniň sekretary, goranmak ministri Ý.Berdiýew Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowdan Garaşsyzlygymyzyň 26 ýyllygy mynasybetli Ýaragly Güýçleriň hem-de hukuk goraýjy edaralaryň şahsy düzüminiň gatnaşmagynda dabaraly harby ýörişe başlamaga rugsat soraýar.
Milli Liderimiz ýörişi başlamaga rugsat berýär.
Berkarar döwletimiziň bagtyýarlyk döwründe hormatly Prezidentimiz Gurbanguly Berdimuhamedowyň başlangyjy boýunça we ýolbaşçylygynda ýurdumyzda ýaýbaňlandyrylan toplumlaýyn harby özgertmeleriň çäklerinde Ýaragly Güýçlerimiziň goranyş ukyby hemmetaraplaýyn berkidilýär. Olaryň maddy-enjamlaýyn binýady döwrebaplaşdyrylýar, ýokary hünärli işgärler taýýarlanylýar. Şunuň bilen birlikde, harby gullukçylaryň gullugy, ýaşaýyş-durmuşy üçin amatly şertler döredilýär, täze nusgaly harby şäherjikler we serhet galalary, Watan goragçylary hem-de olaryň maşgalalary üçin kaşaň ýaşaýyş jaýlary yzygiderli gurulýar. Ýurdumyzyň harby kuwwatynyň bir maksada – eziz Watanymyzda parahatçylygy pugtalandyrmak, howpsuzlygy üpjün etmek maksadyna hyzmat edýär. Çünki Türkmenistanyň Harby doktrinasy diňe goranyş häsiýetine eýedir.
Esgerler hem-de serkerdeler döwletimiziň yzygiderli aladasyna mynasyp jogap berip, özleriniň söweşjeň taýýarlygynyň derejesini ýokarlandyrýarlar. Şu ýylyň awgust aýynda harby we hukuk goraýjy edaralaryň söweşjeň taýýarlygyny barlamak boýunça geçirilen okuwlar munuň nobatdaky aýdyň subutnamasydyr.
Goranmak ministri awtoulag bilen dabaraly harby ýörişe gatnaşýan şahsy düzümleriň öňünden geçip, olary gutlaýar. Şahsy düzümleriň hatarynda harby gullukçylar hem-de ýöriteleşdirilen ýokary okuw mekdepleriniň we mekdepleriň talyplary, Milli goşunymyzyň esgerleri hem-de serkerdeleri egin-egne berip durlar.
Soňra Türkmenistanyň Döwlet senasy ýaňlanýar we şol wagt Türkmenistanyň Döwlet baýdagy galdyrylyp, ýygnananlaryň kalbynda eziz Watanymyza buýsanjyny goşalandyrýar. Mukaddes Tugumyz belentde parlap, hakyky watançylyk we Watanymyza çäksiz söýgi, halkymyzyň beýik döredijilik ruhy ýaly öçmejek gymmatlyklary alamatlandyrýar.
Meýdançada nyzama düzülen türkmen harbylary- serkerdeler, esgerler we talyplar eziz Watanymyza, mähriban halkymyza, hormatly Prezidentimize wepalylyk kasamyny aýdýarlar. Häzirki wagtda Milli goşunymyzyň esgerleri hem-de serkerdeleri asyrlaryň jümmüşinden gözbaş alýan şöhratly däpleri aýawly saklamak bilen birlikde iş ýüzünde ata-babalarymyzyň wesýetlerine wepalydyklaryny tassyklaýarlar.
Baýramçylyk ýörişini baýdak göterijiler topary açýar. Hormat garawulynyň aýratyn batalýonynyň esgerleri dabaraly sazyň astynda Türkmenistanyň Döwlet baýdagyny hem-de Ýaragly Güýçlerimiziň goşun kysymlarynyň söweşen baýdaklaryny alyp geçýärler.
Söweşjeň baýdagy götermek hem-de goramak mukaddes borç bolup durýar. Ähli döwürlerde hem söweşjeň baýdaklar edermenligiň, gaýduwsyzlygyň nyşany, goşunlaryň buýsanjy bolup hyzmat edipdir. Şoňa görä-de, olara mukaddeslik hökmünde garalýar, baýdaklaryň öňünde Watanymyza wepalylyk kasamy aýdylýar. Türkmenistanyň halky hemişe eziz Watanymyza wepaly gulluk etmegi uly hormat-sarpa hasaplapdyr. Halkymyzyň şöhratly taryhy hem munuň aýdyň subutnamasydyr.
Gaýduwsyz hem edermen ata-babalarymyzyň şöhratly däplerini dowam etdirjek ýaş esgerleri watançylyk ruhunda terbiýelemek döwlet syýasatynyň möhüm ugurlarynyň biridir. Häzirki wagtda ýurdumyzda Goranmak ministrliginiň Harby instituty we onuň ýanynda ýokary serkerdeler düzümi üçin akademiki fakultet, Harby-Deňiz instituty, Içeri işler ministrliginiň instituty, Serhet instituty, Milli howpsuzlyk instituty, Goranmak ministrliginiň ýöriteleşdirilen harby we Harby-deňiz mekdepleri hereket edýär. Olaryň öňünde milli harby işgärleriň täze neslini kemala getirmek boýunça möhüm wezipe durýar. Bu ýerde okatmagyň hiline we netijeliligine, hünär ussatlygynyň derejesini ýokarlandyrmaga, häzirki zaman harby tehnikalaryny hem-de enjamlaryny dolandyrmagyň tälimlerini özleşdirmäge aýratyn üns berilýär.
Dabaraly ýörişi Goranmak ministrliginiň ýöriteleşdirilen harby mekdeplerinde tälim alýan ýaşlar dowam etdirýärler. Olar merkezi münberiň öňünden nyzamly ýöräp geçýärler.
Soňra söweşjeň taýýarlygyň ussatlary bolan serkerdeler batalýony geçýär. Watanymyzyň we halkymyzyň öňündäki belent borjuna wepaly serkerdeler milletimizi şöhratlandyran beýik türkmen serkerdeleriniň edermenliginden görelde alýarlar. Olaryň yzysüre mähriban topragymyzda parahatçylygy we asudalygy üpjün etmek işine mynasyp goşant goşýan zenan harby gullukçylar geçýärler.
Münberiň öňünde türkmen harby uçarmanlary peýda bolýar. Olar häzirki zaman söweşjeň uçarlary ussatlyk bilen dolandyryp, Garaşsyz Watanymyzyň parahat asmanyny goraýarlar.
Soňra motoatyjy esgerler batalýony geçýär. Olaryň ýokary ussatlygy ýurdumyzyň howpsuzlygynyň kepili bolup durýar. Deňiz batalýonynyň edermen esgerleriniň ynamly gadam urşuna syn edip, ýurdumyzyň deňiz serhetleriniň howpsuzlygynyň ygtybarly ellerdedigine göz ýetirýärsiň.
Esgerlerimiziň hem-de serkerdelerimiziň hereketleriniň takyklygy we gözelligi, baş münberiň öňünde geçýän esgerleriň hatarlarynyň sazlaşygy buýsanç duýgusyny döredýär. Dabaraly ýörişe gatnaşyjylaryň arasynda desantçylar, deňiz-pyýada, asmana atyjylar batalýonlarynyň, Raýat goranyş we halas ediş işleri batalýonynyň esgerleri bar.
Söweşjeň baýdaklaryň astynda Milli howpsuzlyk ministrliginiň, Döwlet serhet gullugynyň, Içeri işler ministrliginiň ýörite maksatly toparlary buýsanç bilen gadam urýarlar.
Türkmen halkynyň buýsanjy hem-de bahasyna ýetip bolmajak gymmatlygy bolan meşhur ahalteke bedewleri halkymyzyň baýramçylyk şatlygyny paýlaşýar. Bedewler milli taryhymyzyň hem-de onuň täze eýýamynyň janly nyşanlarydyr, öňe, döredijiligiň we ösüşiň täze belentliklerine tarap okgunly gadamynyň aýdyň beýanydyr.
Gadym döwürlerde bolşy ýaly, häzirki wagtda hem behişdi bedewler Watan goragçylarynyň wepaly ýoldaşydyr hem-de ygtybarly kömekçisidir.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowyň başlangyjy boýunça we ýakyndan goldaw bermeginde, ýurdumyzyň Ýaragly Güýçleriniň hem-de Içeri işler ministrliginiň harby bölümlerinde atçylyk gulluklary döredildi. Olar häzirki wagtda milli Liderimiziň hem-de şöhratly ata-babalarymyzyň göreldesinden ruhlanyp, mynasyp gulluk edýärler. Ahalteke bedewlerine atlanan harby gullukçylaryň toparynyň ýörişi mukaddes Garaşsyzlygymyzyň 26 ýyllygynyň hormatyna guralan dabaranyň bezegine öwrüldi.
Soňra häzirki zaman harby tehnikasynyň gözden geçirilişi başlanýar.
Meýdançada yzly-yzyna goşunlaryň dürli kysymlarynyň mehanizirlenen kerwenleri hereket edýär. Kerweniň ýöriş hatarynyň öňüni ýörite maksatly “Combat Guard” kysymly harby awtoulag çekýär. Onuň yz ýanyndan Döwlet serhet gullugynyň “Honda” kysymly motoulaglary geçýär.
Milli goşunymyza gelip gowşan täze motoulaglar ýoluň ugrundaky päsgelçilikleri ussatlarça geçmegi başarýar. Kuwwatlylygy, tizligi hem-de ýokary geçijilik ukyby bilen tapawutlanýan bu tehnika Döwlet serhediniň ygtybarly goralmagyny üpjün etmekde netijeli ulanylýar.
Olaryň hatarynda uçarmansyz uçýan “Orbiter 2B” kysymly enjamlar bar. Olar ýörite kameralar bilen üpjün edildi. Bu enjamlar gije-gündiziň dowamynda asmanda gözegçiligi amala aşyrmaga ukyplydyr. Iň täze tehnikalaryň bu görnüşi aňtaw maglumatlaryny ýygnamak maksady bilen, ýörite maksatly toparlar tarapyndan ulanylýar.
Şu günki görkezilen harby motoulaglar hem ýörite maksatly bölümleriň harby wezipeleri bökdençsiz we çalt ýerine ýetirmegi üçin niýetlenendir. “Demir atlar” hemra nawigasiýa ulgamy bilen üpjün edildi. Munuň özi giňişlikde ýerleşýän ýeriň barada zerur maglumatlar bilen üpjün edýär we bellenen ugur boýunça ýoluňy dowam etmäge ýardam edýär. Olarda ýaraglaryň döwrebap görnüşleriniň goýulmagy bolsa islendik şertlerde harby hereketleri alyp barmaga mümkinçilik berýär.
Soňra meýdançadan “MRZR-D2”, “MRZR-D4”, “DAGOR”, “ABJAN LRSOV” kysymly harby awtoulaglar geçýärler. Olar ýörite maksatly toparlar üçin niýetlenendir. Bu ykjam, ýöne şol bir wagtyň özünde kuwwatly taktiki ulag serişdeleri islendik päsgelçilikli ýerlerde we çylşyrymly ýollarda hereket etmäge ukyplydyr.
Häzirki wagtda milli goşunymyzda “NIMR” kysymly sowutlanan awtoulag hem bar. Onuň üstünde söweş alyp barmak üçin “Şerşen” kysymly tanka garşy raketalar, taktiki uçarmansyz uçarlar, 82 millimetrlik minemýotlar hem-de brauning kysymly pulemýotlar bar.
Baýramçylyk mynasybetli dabaraly harby ýörişden “BTR-80A” we “KARAKAL” kysymly kämil söweşjeň tehnikalar geçýär. Bu döwrebap harby tehnikalar ygtybarlylygy hem-de ýokary söweşjeň häsiýetnamasy bilen tapawutlanýar.
Dabaraly ýörişe ýörite maksatly toparlar üçin niýetlenen “Kirpi” kysymly täze sowutlanan harby awtoulaglar hem gatnaşýar.
Olaryň yzyndan meýdançadan “MAN” kysymly awtoulagyň üstünde “Orbiter 3B” kysymly häzirki zamanyň kämil uçarmansyz uçuş enjamy geçýär.
Ikinji mehanizirlenen kerweniň düzüminde “MAN” kysymly tirkegli awtoulaglar bar. Olaryň üstünde kuwwatly “T-90S” tanklary ýerleşdirildi. Olaryň yz ýanyndan “BMP-3” kysymly häzirki zamanyň iň kämil söweş tehnikalary bolan pyýada goşunyň söweşjeň ulaglary hereket edýär.
Üstünlikli durmuşa geçirilýän harby özgertmeleriň netijesinde, raketa we artilleriýa goşunlarymyzyň tehniki kuwwaty berkidilýär. Esasy söweş tehnikalarynyň hatarynda artilleriýa goşunlarynyň “2S-3 Akasiýa” kysymly özi hereket edýän söweş tehnikasy bar. Ol duşmanyň dolandyryş nokatlaryny, sowutlanan tehnikalaryny hem-de şahsy düzümini hatardan çykarmak üçin niýetlenendir.
Ýurdumyzyň Ýaragly Güýçleriniň gözden geçirilişi üçünji mehanizirlenen kerweniň ýörişi bilen dowam etdirilýär.
Baş meýdançada “D-30” hem-de “D-20” kysymly gaubisa toplary hereket edýär. Olaryň kömegi bilen türkmen esgerleri dürli söweş wezipelerini ýerine ýetirip, öz hünär ussatlygyny kämilleşdirýär.
Şu gün dabaraly harby ýörişde harby we hukuk goraýjy düzümleriň maddy-enjamlaýyn binýadyny döwrebaplaşdyrmagyň çäklerinde satyn alnan “MSTA-B” kysymly tirkege alynýan toplar hem görkezilýär. Olar artilleriýa batareýalaryny ýok etmek, goranyş desgalaryny weýran etmek, dolandyryş nokatlaryny aradan aýyrmak, duşmanyň janly güýjüni, ot açyş serişdelerini, ýaraglaryny hem-de harby tehnikalaryny ýok etmek üçin niýetlenendir.
Bu ýerde TATRA “RM-70” , “BM-21A BELGRAD” we “SMERÇ” kysymly harby tehnikalar hem bar. Artilleriýa goşunlarynyň düzümine täze kabul edilen bu kämil tehnikalar döwrebaplygy, takyklygy hem-de kuwwaty bilen tapawutlanýar. Olar uly çuňlukda ýerleşen nyşanlara zarba urmaga ukyplydyr.
Nobat dördünji mehanizirlenen kerwene ýetýär, onuň düzüminde “Rode Şwars” kysymly döwrebap harby aragatnaşyk enjamlary ýerleşdirilen “Land Rower” kysymly harby awtoulaglar bar.
Soňra meýdançadan “FM-90” hem-de “Peçora-2 BM” kysymly asmana atyjy raketa toplumlary geçýär. Olar ýerüsti we suwüsti nyşanalary ýok etmek üçin ulanylýar.
Bäşinji mehanizirlenen kerweniň tehnikalarynyň ýörişini Döwlet serhet gullugynyň ýörite maksatly “Toýota Hilux”, “Cobra”, “Mantra”, “PMV Survivor-II”, “KIRPI” kysymly awtoulaglary dowam etdirýär. Kuwwaty, tizligi hem-de ýokary geçijiligi bilen tapawutlanýan bu ulag serişdeleri eziz Watanymyzyň mukaddes serhetlerini ygtybarly goramak üçin netijeli ulanylýar.
Olaryň yz ýany bilen “IVECO” kysymly awtoulaglary serhetçi harby gullukçylar bilen dabaraly geçýär. Olaryň binýadynda ýerleşdirilen “ZU-23” kysymly asmana atyjy raketa toplumlary pes belentlikde uçýan uçarlary we dikuçarlary, duşmanyň janly güýjüni ýok etmek, harby kerwenleri hem-de stasionar desgalary goramak üçin niýetlenendir.
Goşunlaryň beýleki kysymlary ýaly, içeri işler edaralary hem iň täze tehnikalar we enjamlar bilen yzygiderli üpjün edilýär, olaryň maddy-enjamlaýyn binýady pugtalandyrylýar. Bu edaranyň gullugynda duran ýeňil sowutlanan awtoulaglaryň hatarynda “PMV Surivtor II”, “Toyota Tundra Crew Max”, “GMC Sierra 1500 CCSLE” kysymly awtoulaglar bar. Olar halkymyzyň parahat we asuda durmuşyny, jemgyýetçilik tertip-düzgünini üpjün etmäge mümkinçilik berýär.
Içeri işler edaralarynyň motoulaglary ýöriş hereketi bilen 26 diýen ýazgyny emele getirdi. Bu ýazgy ata Watanymyzyň Garaşsyzlygynyň şanly senesini alamatlandyrýar.
Soňra baýramçylyk ýörişi howada dowam etdirilýär. Uçuşyň ýokary ussatlygyny özleşdiren türkmen uçarmanlary döwrebap uçarlary ussatlyk bilen dolandyrýarlar.
Ýurdumyzyň Harby-howa güýçleriniň dikuçarlary eziz Watanymyzyň howpsuzlygyny, halkymyzyň parahat durmuşyny üpjün etmek işinde möhüm orun eýeleýär. Meýdançanyň ýokarsynda Harby-Howa güýçleriniň “Mi-17 W5” uçarlary hem-de Döwlet serhet goşunlarynyň “Mi-8” kysymly dikuçarlary Döwlet baýdagymyz we Ýaragly Güýçlerimiziň goşun kysymlarynyň baýdaklary bilen peýda bolýar. Olaryň yz ýany bilen “Mi-24” kysymly söweşjeň dikuçarlar uçup geçýär.
“Agusta -109” hem-de “Agusta-139” kysymly dikuçarlar dabaraly gözden geçirilişiň özboluşly bezegine öwrüldi. Olaryň tehniki häsiýetnamasy daglyk hem-de geçmesi kyn ýerlerde gözegçiligi amala aşyrmaga kömek edýär. Olar dünýäde iň döwrebap hem-de netijeli dikuçarlaryň biri bolmak bilen, edermen serhetçilerimize ata Watanymyzyň mukaddes serhetlerini ygtybarly goramaga ýardam edýär.
Howada harby ýörişi Milli howpsuzlyk ministrliginiň “Eurocopter –365” kysymly dikuçarlary hem-de Içeri işler ministrliginiň “Eurocopter –145” dikuçarlary dowam etdirýär.
Meýdançanyň ýokarsyndan “Diamond-42” kysymly ýörite uçar uçup geçýär. Ol aňtawçylyk uçuşlaryny geçirmek üçin niýetlenip, onuň kömegi bilen aňtaw uçuşlarynyň dowamynda ýazgy etmek we surata düşürmek mümkinçiligi bar.
Soňra asmanda “Su-25” hem-de “MIG-29” kysymly söweşjeň uçarlar peýda bolýar. Hut sesiň tizliginden ýokary tizlikde uçýan “MIG-29” kysymly uçarda hormatly Prezidentimiz Gurbanguly Berdimuhamedowyň öz ussatlygyny görkezendigini bellemelidiris. Bu waka Watan goragçylarynyň her biri üçin harby-howa tehnikasyny dolandyrmagyň nusgalyk ussatlyk mekdebi bolup hyzmat edýär.
Şu günki dabaraly harby ýörişe gatnaşan kuwwatly döwrebap ýerüsti we howa tehnikalarynyň ählisi döwletimiziň Garaşsyz hem Bitarap Türkmenistanyň goranmak ukybyny pugtalandyrmak, Ýaragly Güýçlerimizi döwrebaplaşdyrmak, ýurdumyzyň harby we hukuk goraýjy edaralarynyň işini mundan beýläk-de kämilleşdirmek meselelerine aýratyn üns berýändiginiň nobatdaky aýdyň subutnamasyna öwrüldi.
Şunuň bilen birlikde, şu günki harby ýöriş Belent Serkerdebaşymyzyň ýolbaşçylygynda bu ulgamda amala aşyrylýan özgertmeleriň esasy wezipesiniň ykjam, ýokary taýýarlykly hem-de kämil derejede enjamlaşdyrylan, häzirki döwrüň wehimlerine we howplaryna garşy durmaga ukyply goşuny döretmekden ybaratdygyny görkezdi. Görnüşi ýaly, häzirki wagtda ýaraglaryň we harby tehnikalaryň täze toplumlarynyň alynmagynyň hasabyna türkmen goşunynyň kuwwaty ep-esli artdy.
Şunda dolandyryş, aňtaw, maglumat babatda garşy durmak, howa güýçlerine garşy goranmak ulgamlaryna, raketa we artilleriýa goşunlaryna hem-de ýörite maksatly güýçlere aýratyn üns berilýär. Häzirki zaman hem-de döwrüň talaplaryna laýyk gelýän, milli howpsuzlygy, sebitde parahatçylygy hem-de asudalygy üpjün etmäge ukyply Ýaragly Güýçlerimiziň bolmagy giň möçberli işleriň netijesidir.
Ýurdumyzyň baş meýdançasynda baýramçylyk ýörişi ýene-de dowam edýär.
Döwlet münberiniň öňünde Goranmak ministrliginiň aýratyn hormat garawuly batalýony peýda bolýar. Batalýonyň esgerleri ýaragly nyzam emellerini ýerine ýetirmekde ýokary ussatlygyny, şol sanda türkmenleriň gadymy söweş ýaraglarynyň biri bolan gylyçda dürli emelleri görkezýärler.
Soňra meýdançada Garaşsyzlyk binasynyň hem-de baş baýramymyzyň XXVI ýyllygyna bagyşlanan ýazgynyň şekilleri peýda bolýar.
Dabaraly ýörişiň ahyrynda baş baýramçylyk mynasybetli özüniň ajaýyp sowgadyny taýýarlan Türkmenistanyň Ýaragly Güýçleriniň Göreldeli harby orkestri ussatlygyny görkezýär.
... Münberiň öňündäki meýdança ajaýyp ahalteke bedewini çykarýarlar, onuň gözelligi baýramçylyk lybasy bilen utgaşýar. Behişdi bedew seýkin basyşy bilen haýran galdyrýar.
Eziz Watanymyzyň, ähli türkmen halkynyň abadançylygynyň we bagtyýarlygynyň bähbidine alyp barýan il-ýurt bähbitli işleri üçin çuňňur hoşallygyň nyşany hökmünde hem-de Türkmenistanyň Garaşsyzlygynyň 26 ýyllygy mynasybetli döwlet Baştutanymyza egindeşleriniň adyndan şu ajaýyp bedew sowgat berilýär.
Dabarany alypbaryjy Melehan atly bedewi milli baýramyň nyşany hökmünde kabul etmegi milli Liderimizden uly hormat bilen haýyş edýär.
Bu saýlama bedew 2015-nji ýylda dünýä indi, ol Meleguşuň we Säheriň nesli bolup, onuň nesil daragty gözbaşyny ady belli Garlawaçdan we Gyrsakardan alyp gaýdýar, olar tohum atlaryň baş sanyny artdyrmakda möhüm orun eýeleýär. Goý, bu ajaýyp bedewiň batly gadamy toýuň bezegine öwrülip, ýelden ýüwrük bolsun!
Sagdynlygyň we ruhubelentligiň ýylynda türkmen atlarynyň şan-şöhraty täze belentliklere galdy. Halkara epizootiki edarasynyň Türkmenistana atlaryň kesellerinden azat zolak derejesini bermek hakynda güwänamasy, Halkara atçylyk sporty federasiýasynyň kubogy, atçylyk sportyny ösdürmäge goşan uly goşandy üçin milli Liderimiz Gurbanguly Berdimuhamedowa gowşurylan medal we diplom munuň aýdyň subutnamalary bolup durýar. Ahal welaýatynyň Ak bugdaý etrabynda Halkara karantin merkeziniň açylmagy hem-de “Aşgabat 2017” oýunlarynyň geçirilen döwründe konkur boýunça ýaryşlarda türkmen türgenleriniň altyn medal gazanmagy bu ugurda nobatdaky möhüm ädim boldy.
Halkymyzyň wepaly hemrasyna, ýurdumyzyň taryhynyň hem-de täze eýýamynyň üznüksiz arabaglanyşygynda janly rowaýata öwrülen ahalteke bedewleri gadym döwürlerde bolşy ýaly, häzir hem ýurdumyzyň milli baýramçylyklarynyň aýrylmaz alamaty bolup durýar. Şu günki uly dabarada hem biziň çakgan, dünýäde ussat çapyksuwar hökmünde tanalýan jigitlerimiz görkezme maksatnamasy bilen çykyş edýärler. Çür depesinde Türkmenistanyň parlaýan ýaşyl tuguny göterip barýan atlylaryň bedewiň üstünde emele getiren piramidasy bu çykyşyň esasyny düzdi.
Ata Watanymyzy, behişdi bedewleri ýetişdirmegiň we kemala getirmegiň, at münmek sungatynyň ajaýyp däplerini, ata-babalarymyzyň wesýetlerine wepalylygy saklap galan halkymyzyň agzybirligini wasp edýän goşgy setirleri aýdylýar. Hormatly Prezidentimiz Gurbanguly Berdimuhamedowyň atasynyň agasy - ussat atşynas Aba Annaýew hem öz nesilleriniň we asylly kärini dowam etdirijileriň minnetdarlyk bilen ýatlaýan seýisleriniň hataryna girýär. Milli Liderimiz ahalteke bedewlerine söýgüsini tüýs ýürekden beýan edip, ady rowaýata öwrülen atlaryň wagyz edilmegine, şöhratynyň has-da artmagyna örän uly üns berýär.
Owadan atly ýöriş halkymyzyň belent ruhuny we jebisligini, agzybirligini, täze maksatlara ýetmekde ynamyny hem-de gaýduwsyzlygyny alamatlandyrýar.
Ata Watanymyzyň Garaşsyzlygynyň 26 ýyllygynyň şanyna geçirilýän dabara millionlarça adamlary birleşdirýär: dabaranyň teleýaýlymlar arkaly görkezilmegi ýurdumyzyň dürli şäherlerinde we obalarynda ýaşaýan watandaşlarymyza paýtagtymyzda bolup geçýän ajaýyp waka göni ýaýlymda tomaşa etmäge mümkinçilik berýär. Döwrebap tele we internet kommunikasiýalary dünýäniň alys künjeklerinde ýaşaýan adamlara hem türkmenistanlylaryň baýramçylyk ruhuny duýmaga mümkinçilik berdi.
Bu ýörişi ýurdumyzyň bäş welaýatynyň wekilleri açýar. Ýörite awtoulagyň üstünde ýerleşdirilen ak öý türkmen halkynyň bitewüligini, taryhy köklere we milli dessurlara wepalylygyny alamatlandyrýar.
Ýurdumyzyň baş meýdançasynda Türkmenistanyň Mejlisiniň, ýurdumyzyň jemgyýetçilik guramalarynyň wekilleri peýda bolýar. Ähli welaýatlardan gelen hormatly ýaşulular, kümüş saçly eneler olaryň başyny çekip gelýär.
Ýöriş dabarasy alypbaryjynyň döwleti, onuň raýat we jemgyýetçilik edaralaryny ösdürmekde jemgyýetçilik guramalarynyň, ýokary kanunçykaryjy edaranyň işine berilýän uly orun hakyndaky gürrüňi bilen dowam edýär.
Garaşsyzlygymyzyň 26 ýyllygynyň baýram edilýän ýylynda hormatly Prezidentimiz Gurbanguly Berdimuhamedowyň Ýaşulularyň maslahatynda “Türkmenistanyň Halk maslahaty hakynda”, “Türkmenistanyň Konstitusiýasyna goşmaçalary girizmek hakynda” Kanunlara, şeýle hem “Türkmenistanyň Prezidentiniň ýurdumyzy durmuş-ykdysady taýdan ösdürmegiň 2018—2024-nji ýyllar üçin maksatnamasyny tassyklamak hakynda” Karara hem-de özygtyýarly döwletimizi ösdürmäge täze itergi berjek beýleki birnäçe möhüm resminamalara gol çekmegi aýratyn möhüm waka öwrüldi.
Ýakynda Türkmenistanyň Mejlisiniň Parlamentara bileleşigine girmegi bolsa dünýä giňişliginde ýurdumyzyň abraýyny has-da berkiden şatlykly waka boldy.
Soňra münberiň öňünden türgenleriň köp sanly hatary geçýär. Olaryň arasynda sportuň dürli görnüşleriniň ussatlary, milli we halkara derejeli ýaryşlaryň ýeňijileri bar. Häzir olaryň ygtyýarynda ajaýyp sport toplumlary we stadionlar, sentýabr aýynda “Aşgabat 2017” oýunlary üstünlikli geçirilen sebitde iri Olimpiýa şäherçesi bar.
Ýapyk binalarda we söweş sungaty boýunça V Aziýa oýunlarynda ýygyndy toparymyzyň medallaryň sany boýunça birinji orny eýelemegi şu ýylyň şanly wakasy boldy. Bu oýunlara sportuň 21 görnüşinde ýygyndy toparlaryň 65-si gatnaşdy. Olimpiýa stadionyna bezeg berýän ahalteke bedewiniň şekiliniň hem-de şäherçäniň düzümine girýän sportuň suw görnüşleri boýunça merkeziniň Ginnesiň rekordlar kitabyna girizilmegini hem şonuň ýaly ajaýyp wakalaryň hataryna degişli etmek bolar. “Aziada-2017: Parahatçylygyň we ösüşiň bähbidine halkara hyzmatdaşlygy” atly halkara sport kongresiniň Jarnamasynyň BMG-niň Baş Assambleýasynyň 71-nji mejlisiniň resminamasy hökmünde kabul edilmegi hem dünýä bileleşigi tarapyndan Türkmenistanyň dünýäniň sport hereketine mynasyp goşandyna şaýatlyk edýär.
Ýakynda ýurdumyzyň sport düzüminiň üsti Türkmenistan üçin täze desga bilen ýetirildi. Paýtagtymyzda milli Liderimiziň gatnaşmagynda ilkinji golf klub açyldy. Şunuň ýaly meýdança deňiz şypahanasynyň aýratynlyklaryny nazara almak bilen, Hazaryň kenarynda, "Awaza" milli syýahatçylyk zolagynda hem gurlar.
Sport baradaky joşgunly aýdymyň owazy astynda dabara gatnaşyjylar dürli maşklary ulanmak bilen, joşgunly tans çykyşyny ýerine ýetirýärler. Gök asmana dürli reňkli şarlaryň ýüzlerçesi uçurylýar.
Dabaraly ýörişi Aşgabat şäher häkimliginiň wekilleri dowam edýär. Münberiň öňünden paýtagtymyzyň ajaýyp desgalaryny, ýurdumyzyň baş şäherine bezeg beren täze binalaryň, ýadygärlikleriň şekillerini özünde jemleýän awtoplatforma geçýär. Hormatly Prezidentimiz Gurbanguly Berdimuhamedowyň başyny başlan giň gerimli şähergurluşyk maksatnamasy netijesinde paýtagtymyzyň keşbi düýpli özgerdi.
Ilatyň durmuşynyň ýokary ölçeglerini üpjün etmek, adamlara ähli eşretlere elýeterliligi üpjün edýän döwrebap durmuş-ykdysady düzümiň döredilmegi şol özgertmeleriň esasyny düzdi. Şu ýyl ajaýyp binagärlik açylyş dabaralaryna beslendi. Aşgabat şäherini ösdürmegiň 15-nji tapgyryna degişli täze binalar toplumy olaryň hatarynda aýratyn orun eýeleýär. Ol döwrebap ýaşaýyş-durmuş düzümi bolan kottej jaýlaryny we köp gatly belent ýaşaýyş jaýlaryny öz içine alýar.
Ak mermerli paýtagtymyza bagyşlanan goşgular aýdylýar, asmana ak reňkli howa şarlarynyň ýüzlerçesi uçurylýar.
Soňra meýdança ylym we bilim ulgamynyň wekilleri çykýar, döwlet Baştutanymyz bu ulgama ýurdumyzy has-da ösdürmegiň intellektual hereketlendirijisiniň ornuny berýär. Hormatly Prezidentimiz Gurbanguly Berdimuhamedowyň bu ulgamda başyny başlan düýpli özgertmeleri ony dünýä ölçegleriniň we talaplarynyň derejesine çykarmaga mümkinçilik berdi. Dünýä derejesindäki ýokary hünärli hünärmenleri taýýarlamak ulgamynyň kämilleşdirilmegi ileri tutulýan döwlet wezipesi hökmünde kesgitlenildi.
Şu maksatlar bilen halkara hyzmatdaşlygy işjeň ösdürilýär, ýokary okuw mekdeplerinde bilim bermegiň täze ugurlary açylýar, olaryň ulgamy giňelýär. Şu ýyl Aşgabatda Türkmenistanyň Jemagat hojalygy institutynyň binalar toplumynyň, Türkmen döwlet uniwersitetiniň himiýa fakultetiniň täze binasynyň, paýtagtymyzda hem-de ýurdumyzyň welaýatlarynda täze döwrebap orta mekdepleriň we çagalar baglarynyň açylyş dabaralary boldy. Bularyň hemmesi ýurdumyzyň innowasion ösüşiň esasyny düzýän bilim ulgamynyň kuwwatynyň artýandygynyň aýdyň subutnamasydyr.
Ylym-bilim edaralarynyň işgärleri, bilim alýan ýaşlar milli Liderimizi mübärekläp, açylan giň mümkinçilikler üçin çuňňur hoşallyklaryny beýan edýärler.
Ykdysadyýet düzüminiň, bank-maliýe ulgamynyň işgärleriniň ýörişi hem uly dabara beslendi. Türkmenistanyň ykdysady ösüşiniň görkezijilerini beýan edýän çyzgylar ägirt uly maliýe serişdeleriniň halkymyzyň ýaşaýyş-durmuş derejesiniň yzygiderli ýokarlanýandygyna göz ýetirmäge mümkinçilik berýär. Aýlyk haklary, pensiýalar, döwlet kömek pullary, talyp haklary her ýylda ýokarlanýar. Maliýe ulgamynyň durnuklylygy, salgyt syýasatynyň oýlanyşykly ýola goýulmagy netijesinde, Türkmenistan daşary ýurtly maýadarlar üçin uly gyzyklanma bildirilýän ýurda öwrülýär.
Milli ykdysadyýetimiziň ähli pudaklary mukaddes Garaşsyzlygymyzyň 26 ýyllyk baýramyny beýik zähmet ýeňişleri bilen garşylady. Şeýle maglumatlar ýörişiň dowamyndaky owadan şekiller bilen utgaşýar.
Soňra Türkmenistanyň söwda we telekeçilik ulgamynyň wekilleri dabaraly ýörişi dowam etdiler. Hormatly Prezidentimiz Gurbanguly Berdimuhamedowyň belleýşi ýaly, söwda we hyzmatlar ulgamyny, hususy telekeçiligi ösdürmek bazar gatnaşyklaryny döretmegiň, milli ykdysadyýetimiziň bäsdeşlige ukyplylygyny ýokarlandyrmagyň möhüm şertini emele getirýär. Türkmenistanyň Senagatçylar we telekeçiler birleşmesiniň agzalary bolan hususy gurluşyk düzümleriniň täze söwda merkezlerini, köpsanly durmuş hem-de senagat maksatly desgalary gurup ulanmaga bermegi döwletimiziň bu ugurda alyp barýan syýasatynyň netijeli häsiýete eýe bolýandygyna şaýatlyk edýär.
Ýurdumyzyň önüm öndürijileri içerki bazarda möhüm orun eýeläp, alyjylaryň ynamyny gazandy. Häzirki döwürde olar daşarky bazary ynamly özleşdirýärler. Türkmen telekeçileriniň döreden kärhanalary gurluşyk pudagynda, hyzmatlar ulgamynda, halkyň sarp edýän harytlaryny, azyk harytlaryny öndürmekde daşary ýurtly kompaniýalar bilen mynasyp bäsleşik edip, netijeli iş alyp barýarlar.
Ýakynda Türkmenistanyň “Erkin ykdysady zolaklar hakynda” Kanuny kabul edildi. Ol Senagatçylar we telekeçiler üçin täze mümkinçilikleri hem-de işiň geljekki ugurlaryny üpjün edýär.
Dabaraly ýörişiň dowamynda Awaza hem möhüm orun degişli boldy. Sary, ak we gök reňkler nurana güneşi, altynsow suwa düşülýän ýerleri, asuda deňzi alamatlandyrdy. Hazaryň kenaryndaky ak mermerli binalar, ýelkenli gämiler ýörişiň dowamynda öz beýanyny tapdy. Horeografiýa toparlarynyň çykyşlary milli syýahatçylyk zolagyna, türkmen topragynyň jenneti mekanynyň ajaýyp künjeklerine bagyşlandy. Bu ýerdäki aýdym-sazly çykyşlar meýdançada deňiz tolkunlarynyň sesini, suw guşlarynyň owazyny janlandyrdy.
"Awaza" milli syýahatçylyk zolagynyň esasyny düzýän kaşaň myhmanhanalaryň we dynç alyş merkezleriniň şekilleri bezegli ulaglaryň üstünde öz beýanyny tapdy. Hormatly Prezidentimiz Gurbanguly Berdimuhamedowyň başlangyjy boýunça amala aşyrylan bu iri taslama ýurdumyzda durmuşa geçirilýän düýpli özgertmeleriň özboluşly nyşanyna öwrüldi. Türkmenistan täze syýahatçylyk merkezi we halkara işjeň dynç alşyň ýeri hökmünde özüni tanadýar. Awazada dünýäniň dürli ýurtlarynyň wekiliýetleriniň gatnaşmagynda halkara festiwallary, forumlar, maslahatlar geçirilýär. Şu ýyl bu ýerde täze düzümleýin desga bolan “Awaza” sport toplumy açyldy. Onda dürli derejedäki ýaryşlary geçirmäge mümkinçilik bar.
Soňra meýdançada ýurdumyzyň saglygy goraýyş we derman senagaty ulgamynyň işgärleri peýda bolýar. Olaryň ellerinde baýdaklar we Türkmenistanyň dermanlyk ösümlikleriniň altyn çaýylan şekilleri bar. Ýurdumyzyň lukmançylygynyň ösüş derejesini janlandyrýan görnüşler ýörite gurnalan ulagyň üstünde görkezilýär.
Häzirki döwürde ýurdumyzda lukmançylyk hyzmatlarynyň ýokary derejesi kepillendirildi. Döwletimiziň köp serişde sarp edip guran iň häzirkizaman lukmançylyk edaralarynda köpşahaly ulgam hereket edýär. Aşgabat iri lukmançylyk merkezine öwrüldi. Bu ýerde ýokary tehnologiýaly hassahanalar toplumy kemala geldi. Şu ýyl olaryň üstüni täze Halkara endokrinologiýa we hirurgiýa merkezi ýetirdi. Mundan başga-da, ýurdumyzda sagaldyş merkezleri, täze saglyk öýleri, Marydaky iç keselleri şäher hassahanasy we beýleki desgalar ulanylmaga berildi.
Meýdança senagat pudaklarynyň önümçilik kärhanalarynyň işgärleri çykýar. Ykdysadyýetiň bu pudagynyň ösüşi hormatly Prezidentimiz Gurbanguly Berdimuhamedowyň ýolbaşçylygynda yzygiderli durmuşa geçirilýän Türkmenistanyň döwlet syýasatynyň ileri tutulýan ugurlarynyň birine öwrüldi.
Geljek ýedi ýylyň dowamynda täze önümçilik kuwwatlyklarynyň we daşary ýurtlardan getirilýän harytlaryň ornuny tutýan önümçilik boýunça hem-de eksport ugurly ýokary tehnologiýaly kärhanalaryň döredilmegini ugur edinýän we geljek ýedi ýyla niýetlenen täze Prezident maksatnamasy bu ulgamyň ähli düzümleriniň doly döwrebaplaşdyrylmagyny hem-de yzygiderli ösüşini üpjün eder. Häzirki döwürde ýurdumyzda balyk hojalygyny ösdürmek boýunça ägirt uly işler alnyp barylýar. Himiýa senagatynyň mümkinçiliklerini giňeltmek boýunça iri taslamalar durmuşa geçirilýär we elektron senagaty kemala gelýär.
Münberiň öňünde özboluşly bezegler bilen üpjün edilen ulaglar peýda bolýar. Olaryň birinde sahawatly türkmen topragynyň, ýurdumyzyň oba hojalykçylarynyň önümleri, beýlekisinde bolsa dag gaýalary, şaglawuklary, tebigatymyzyň dürli künjekleriniň haýwanat dünýäsini görkezýän tebigy şekiller ýerleşdirilipdir.
Ýurdumyzda ýaýbaňlandyrylan giň möçberli oba hojalyk özgertmeleri anyk netijelerini berýär. Ekerançylygyň, maldarçylygyň önümçilik kuwwaty ýyl-ýyldan artýar we pudagyň düzümleri döwrebaplaşdyrylýar. Häzirki döwürde Türkmenistan ýetişdirilýän pagtanyň köp bölegini gaýtadan işleýär. Şeýle hem döwletimiz ýurdumyzda azyk bolçulygyny üpjün etmek bilen bir hatarda, bugdaýy eksport edýär.
Ýurdumyzyň pagtaçylary baýramçylygyň öňüsyrasynda 1 million 50 müň tonna “ak altyn” ýygnap, Watan öňündäki şertnamalaýyn borçnamalaryny ýerine ýetirdiler.
Şu aýda hormatly Prezidentimiz Gurbanguly Berdimuhamedow “Ýer hakynda” Kodekse üýtgetmeleri we goşmaçalary girizmek hakyndaky” Kanuna gol çekdi. Munuň özi oba hojalyk pudagyny düýpli özgertmekde, ýer serişdelerini rejeli we netijeli peýdalanmakda aýratyn ähmiýetlidir.
Türkmenistanda tebigaty, biodürlüligi goramak, sebit we ählumumy möçberdäki ekologiýa meselelerini çözmek ugurlaryna möhüm üns berilýär.
Ýurdumyzyň baş meýdançasynda ykdysadyýetimiziň ähli pudaklarynyň zähmetkeşleri, döwletimiziň we jemgyýetimiziň durmuşynyň ähli ulgamlarynyň işgärleri dabaraly ýörişe gatnaşýar. Olaryň hatarynda önümçiligiň öňdebaryjylary, halypalar, ussat hünärmenler we ýaş işgärler bar.
Dokma senagaty sazlaşykly ösýän pudaklaryň birine öwrüldi. Ýurdumyzyň dokma senagatynyň ýokary tehnologiýaly kärhanalary dünýäde ýokary hilli taýýar önümleri öndürijiler bilen mynasyp bäsleşik edýärler. Halyçylyk pudagynyň ösüşine täze itergi berildi. Ähli welaýatlarda haly önümçiliginiň kuwwatlyklary barha giňelýär. Meşhur türkmen halylarynyň şöhraty täze öwüşgin bilen belende galýar.
Ýurdumyzyň haly we dokma kärhanalarynyň işgärleri öz pudaklarynyň aýratynlygyny giňden görkezýär. Bu ulgamda gadymy senetkärçilik ýörelgeleri döwrebap görnüşde dowam edýär. Bezegli awtoulaglarda ajaýyp halylar, däp bolan milli ýörelgeler bu ugurda iş alyp barýan hünärmenleri döwrebap lybaslary döretmäge ruhlandyrýar.
Meýdançada baýramçylyk şowhuny emele gelýär. Folklor toparlarynyň joşgunly çykyşlary owazly sazlar bilen utgaşýar.
Soňra münberiň öňünden uçarmanlaryň, demirýolçularyň, deňizçileriň we derýaçylaryň lybasyndaky işgärler geçip başlaýar. Olaryň ýörişi pudaklaýyn aýratynlyga laýyklykda bezelen awtoulaglar bilen utgaşýar. Şeýle hem bu ýerde uçarlaryň, ýük we ýolagçy düzümleriniň, gämileriň şekilleri görünýär. Olar “Türkmenhowaýollary” gullugynyň, demir ýol edaralarynyň, Deňiz we derýa ulaglary döwlet gullugynyň düzümlerini alamatlandyrýar.
Milli Liderimiz geosyýasy taýdan amatly ýerde ýerleşen ýurdumyzyň ulag-üstaşyr mümkinçilikleriniň durmuşa geçirilmegine aýratyn üns berýär. Ýurdumyzda demir ýol, howa, deňiz we derýa ulaglary ulgamynyň, söwda flotunyň maddy-enjamlaýyn binýadyny pugtalandyrmak meseleleri yzygiderli çözülýär. Munuň özi halkara uçar ugurlarynyň, guryýer we suw ulaglarynyň üsti bilen ýük hem-de ýolagçy gatnatmagyň möçberleriniň artdyrylmagyna mümkinçilik berýär.
2017-nji ýylda Lebap welaýatynda Türkmenabat—Farap demir ýol we awtomobil köprüsi açyldy. Ýakynda Bereket şäherinde täze lokomotiw deposynyň ulanylmaga berilmegi, Türkmenbaşynyň Halkara deňiz menziliniň gurluşygynyň batly depginleri döwletimiziň ykdysady kuwwatyny artdyrmakda ähmiýetlidir.
Türkmenistanyň Awtomobil ulaglary ministrliginiň işgärleri Watanymyzyň Garaşsyzlygynyň 26 ýyllyk baýramçylygyny mynasyp zähmet sowgatlary bilen garşylady. Her ýylda bolşy ýaly, şu ýyl hem ýüzlerçe häzirki zaman awtobuslary we beýleki ulaglar satyn alyndy. Bu bolsa ýolagçylara edilýän hyzmatyň hilini ýokarlandyrmaga kömek edýär.
Ýurdumyzyň aragatnaşyk ulgamynyň we Milli kosmos agentliginiň işgärleri baýramçylyga beýik ýeňişler bilen geldi.. Ýokary tehnologiýaly aragatnaşyk ulgamyny ösdürmek maksady bilen, emeli hemranyň orbita çykarylmagy Türkmenistanyň ykdysady ösüşinden habar berýär.
Soňra nebitgaz pudagynyň işgärleri peýda boldy. Ägirt uly ýerasty baýlyklar Türkmenistany dünýäniň öňdebaryjy energetika ýurtlarynyň hataryna çykardy. Hormatly Prezidentimiz Gurbanguly Berdimuhamedowyň başlangyjy bilen ýurdumyzyň energiýa serişdelerini dünýä bazarlaryna çykarmak üçin halkara turba geçirijileri boýunça giň möçberli taslamalar öňe sürüldi. Türkmenistan—Owganystan—Pakistan—Hindistan halkara gaz geçirijisiniň gurluşygy munuň aýdyň subutnamasydyr.
Burawlaryň we turba geçirijileriň şekilleri ýerleşdirilen awtoulaglarda nebitgaz pudagynyň ýeten derejesi aýdyň görünýär. Onuň ýanyndan pudagyň ýörite lybasdaky işgärleri barýar. Olar özleriniň öndürijilikli zähmeti bilen ýurdumyzyň ykdysady kuwwatyny artdyrýar. Bu ýerde ýaýbaňlandyrylan joşgunly tanslar ýurdumyzyň ykdysady depginlerini, ýerasty känleriň senagat taýdan çalt özleşdirilişini beýan etdi.
... Dabaraly ýöriş dowam edýär. Dürli önümçiligiň ýörite lybasly işgärleri, energetika pudagynyň hünärmenleri ýörişde ynamly gadam urýarlar. Ulaglarda önümçilik kuwwatlyklarynyň şekilleri ýerleşdirilipdir. Olaryň güýji bilen içerki sarp edijileriň islegleri doly kanagatlandyrylýar. Ýokary woltly elektrik geçiriji ulgam ýurdumyzyň elektrik energiýasyny goňşy ýurtlara ugradýar.
Baş meýdançada jemagat hojalygy ulgamynyň işgärleri, dürli gulluklaryň hünärmenleri peýda bolýar. Olaryň birleşen tagallasy bilen şäherleriň we obalaryň keşbinde amatlylyk hem-de arassaçylyk emele gelýär hem-de ähli künjeklerde täze durmuş döreýär. Şu ýyl Aşgabatda Jemagat hojalygy instituty talyplar üçin gapylaryny giňden açdy. Ol pudak üçin ýokary hünärli işgärleri, watandaşlarymyzyň amatly durmuşyny üpjün etmäge gönükdirilen giň ugurlar boýunça inženerleri taýýarlamaga girişdi.
Soňra Türkmenistanyň Gurluşyk we binagärlik ministrliginiň, “Türkmenawtoýollary” döwlet konserniniň işgärleri ýörişi dowam etdiler. Bu pudaklaryň işgärleriniň tagallasy bilen, paýtagtymyzyň we tutuş ýurdumyzyň keşbi tanalmaz derejede özgerdi. Täze ykdysady-durmuş maksatly desgalaryň ýüzlerçesi, şol sanda Aşgabady ösdürmegiň 15-nji nobatdakysynyň binalary, täze döwrebap ýollar gurlup, ulanylmaga berildi. Häzirki döwürde Türkmenistanyň şäher gurluşygy tutuş gurşawy özgertmäge, amatly howa ýagdaýyny döretmäge bolan ulgamlaýyn çemeleşmeleri bilen tapawutlanýar.
Dabaraly ýöriş ýaş nesilleriň joşguny bilen dowam etdi. Çagalar şatlyk bilen hormatly Prezidentimiz Gurbanguly Berdimuhamedowy gutladylar. Ýurdumyzyň baş meýdanynda iň gowy çagalar döredijilik toparlary, ýaşajyk artistler joşgunly tanslary ýaýbaňlandyrdylar we owazly aýdymlary bilen bagtyýar çagalygy, mähriban Watanymyzy wasp etdiler.
Pederlerimiziň paýhasly ýörelgelerini we nesihatlaryny dowam edýän nesillere Watanymyzyň, mähriban halkymyzyň geljekki ykbalyny ynanýarys. Hut şonuň üçin hem döwletimiz biziň geljegimiz bolan ýaşlaryň häzirkizaman bilimlerine eýe bolmaklary, üstünlik gazanmaklary, erkin we bagtly ýaşamaklary, döredijilikli we ruhubelent zähmet çekmekleri ugrunda zerur şertleri döredýär we mundan beýläk-de döreder diýip, milli Liderimiz belleýär.
Soňra ýurdumyzyň döredijilik işgärleri, sungat ussatlary we Türkmenistanyň Medeniýet ministrliginiň köp sanly edaralarynyň işgärleri meýdança çykýarlar. Milli Liderimiziň başlangyjy boýunça her ýylda ýurdumyzda Medeniýet hepdeliginiň geçirilmegi döwlet Baştutanymyzyň bu ugruň ösdürilmegine berýän ünsüniň netijesidir. Şu ýyl şeýle çäre Aşgabatda geçirildi. Mundan başga-da, yzygiderli döredijilik çäreleriniň dowamynda türkmen medeniýeti daşary ýurtlarda, dünýäniň dürli döwletlerinde giňden we işjeň wagyz edilýär.
Hormatly Prezidentimiz Gurbanguly Berdimuhamedowyň “Parahatçylyk sazy, dostluk we doganlyk sazy” atly kitabynda halkymyzyň ruhy dünýäsiniň baýlaşmagynda sungatyň möhüm ähmiýetiniň bardygy barada gürrüň berilýär. Bu neşiriň otuzynjy Moskwa halkara kitap sergi-ýarmarkasynyň çäklerinde geçirilen bäsleşigiň eminleriniň ýörite diplomyna mynasyp bolandygyny bellemeli. Şeýle hem milli Liderimiziň “Türkmenistan” atly kitaby “Meniň ýurdum” ugry boýunça geçirilen bäsleşikde birinji orny eýeledi. Döwlet Baştutanymyzyň “Gadamy batly bedew” atly kitaby bolsa GDA-nyň “Kitap sungaty” halkara bäsleşiginiň baş baýragyna — Gran-pri baýragyna mynasyp boldy. Bu şanly wakalar ýurdumyzyň medeniýet işgärleriniň buýsanjyny artdyryp, çeper döredijiligiň üsti bilen Watanymyzy has-da taryplamaga ruhlandyrdy.
Hormatly Prezidentimiz Gurbanguly Berdimuhamedow diňe bir möhüm medeni taslamalara ýolbaşçylyk etmän, eýsem, olaryň amala aşyrylmagyna hem goldaw berýär. Şunuň bilen baglylykda, milli medeniýetimizi has giň halkara ölçegde wagyz etmek, medeniýetleriň milletara gatnaşyklaryny işjeňleşdirmek ýaly ugurlary ösdürilýär.
Meýdançada halkymyzyň birnäçe döredijilik däplerini özünde jemleýän köp sanly toparlaryň aýdym-sazly çykyşlary ýaýbaňlandyrylýar. Olar her sebite mahsus äheňde ýerine ýetirilýär. Şeýlelikde, agzybirligi we durmuş güýjüni görkezýän küştdepdi tansy hemmeleriň bir umumylyga jemlenmegini şertlendirýär. Tansyň hereketi, ondaky ýerine ýetirilýän çykyşlar tomaşaçylarda şatlyk we ruhubelentlik duýgusyny oýarýar.
Ýurdumyzyň baş meýdanyndaky dabaralar Berkarar döwletimiziň bagtyýarlyk döwrüne, mähriban Watanymyza we Garaşsyzlygymyza bagyşlanan joşgunly aýdym-sazly çykyşlar bilen jemlenýär.
Baýramçylyk dabarasy tutuş ýurdumyzda, ähli şäherlerde we obalarda ýaýbaňlandyryldy.
***
Garaşsyzlyk güni mynasybetli guralýan baýramçylyk dabaralary agşamlyk “Älem” medeni-dynç alyş merkeziniň ýanyndaky meýdançada uly konsert bilen dowam etdi. Bu ýere paýtagtymyzyň müňlerçe ýaşaýjylary we myhmanlar ýygnandylar.
Baýramçylyk konsertine ýurdumyzyň aýdym-saz sungatynyň ýyldyzlary, ussatlar we ýaş estrada aýdymçylary, şol sanda “Ýaňlan, Diýarym!” bäsleşiginiň ýeňijileri gatnaşdylar. Şeýle hem bu ýerde ýurdumyzyň belli folklor we tans, hor toparlarynyň çykyşlaryna giň orun berildi. Ýurdumyzyň kompozitorlarynyň we şahyrlarynyň baýramçylyk mynasybetli täze döreden bu ýerde geçirilen konsertde ýaňlandy. Şeýle hem artistler tomaşaçylaryň söýgüsini gazanan häzirkizaman yşky-liriki we watansöýüjilik aýdymlaryny ýerine ýetirdiler.
Konsert çykyşlary jemlenende Aşgabadyň asuda asmanynda älemgoşar öwüşginli feýerwerk peýda boldy. “Älem” medeni-dynç alyş merkeziniň äpet halkasyny ýagtylandyrýan öwüşginler asmana atylyp, gök ýüzünde özboluşly şekilleri emele getirdi. Dürli öwüşginler gymmat bahaly dürdäneler kimin çarýana çaýyldy. Bu özboluşly hem-de täsirli görnüşler baýramçylyk mynasybetli guralan şu günki dabaralaryň jemini jemledi.
www.tdh.gov.tm


text:
Aýyň Soragy
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler
Noýabr aýyndaky bäsleşigimiziñ soragy şeýle:
Ýewropa çempiony bolan Türkiýäniň Ampute Milli ýygyndy futbol komandasy final bäsleşiginde haýsı ýurt bilen bäsleşdi?
- Braziliýa
- Britaniýa
- Germaniýa
Bize dogry jogaby ýollan diñleýjilerimiziñ arasyndan çekiljek bijelere göra 3 dińleýjimize TSR tarapyndan sowgat beriler. Jogaplaryńyzy noýabr aýynyñ 30-na çenli internet, faks ýada poçta arkaly biziñ salgylarymyza ugradyp bilersiñiz.
Biziñ internet salgymyz turkmen@trt.net.tr
Faks nomerimiz: 90- 312 4633454
Hat salgymyz PK 333, 06443 Ýenişehir Ankara,Türkiýe
Size üstünlik arzuw edýäris.


text:
31 Ekim 2016 Pazartesi
Aziýa Halkara Demir Ýolunyň Türkmen Böleginiň Gurnama Işleri Tamamlandy
Türkmen hünärmenleri tarapyndan türkmen-owgan demir ýolunyň ahyrky nokady Akina bekedinde (OYR) soňky ýol seplemleri goýuldy. Aziýa halkara demir ýol ulag geçelgesiniň birinji tapgyrynyň – Atamyrat-Ymamnazar (Türkmenistan) - Akina (Owganystan) gurluşygynyň taslamasy durmuşa geçirildi.
Transmilli demir ýolunyň bu böleginiň umumy uzynlygy 88 kilometr bolup, onuň 85 kilometri biziň ýurdumyzyň çäklerinden, ýene üç kilometri bolsa Ymamnazar we Akina serhetýaka nokatlarynyň arasyndan geçýär. Demir ýoluň bu böleginiň ahyrky işleri türkmen ýol gurluşykçylary tarapyndan Owganystanyň çäklerinde ýerine ýetirildi.
Owganystanyň Akina nokadynda geçirilen dabara iki ýurduň demir ýol pudak edaralarynyň ýolbaşçylary, şeýle hem gurluşykçylar, köpçülikleýin habar beriş serişdeleriniň, ýerli häkimiýetiň wekilleri gatnaşdylar.
Owganystanyň Prezidentiniň GDA ýurtlary bilen gatnaşyklar boýunça ýörite wekili Şakir Kargaryň belleýşi ýaly, sebitde ulag aragatnaşyk ulgamyny ösdürmek sebit boýunça söwda-ykdysady hyzmatdaşlygy pugtalandyrmaga, biziň döwletlerimiziň ulag-üstaşyr geçirijilik kuwwatyny netijeli peýdalanmaga, ýurtlarymyzyň häzirki zaman halkara ykdysady gatnaşyklar ulgamyna işjeň goşulyşmagyna mümkinçilik berer.
Owganystanyň demir ýol ministri Mahmud Balegiň aýtmagyna görä, türkmen demirýolçulary bilen uly geljegi bolan demir ýol ulgamlaryny kemala getirmek diňe bir goňşy ýurtlaryň hem-de halklaryň bähbitlerine gulluk etmek bilen çäklenmän, ählumumy parahatçylyk we durnukly ösüşiň bähbitlerine laýyk gelýän özara bähbitli sebit hem-de halkara ykdysady hyzmatdaşlygy giňeltmäge mümkinçilik berer.
Ýygnananlar Türkmenistanyň Demir ýol ulaglary ministrliginiň gurluşyk bölüminiň kuwwatly demir ýol goýujysynyň taýýarlanan ýere ahyrky demir ýol bölegini goýýan pursadyny joşgunly el çarpyşmalary bilen garşylaýarlar. Türkmen ýol gurluşykçylarynyň ulanýan häzirki zaman tehnikasy we enjamlary, işleriň göwnejaý hem-de netijeli guralmagy bu iri möçberli taslamanyň durmuşa geçirilmegini tizleşdirmäge mümkinçilik berdi.
Dabarada çykyş edenleriň belleýşi ýaly, Owganystanda bu täze demir ýolunyň işläp başlamagy bilen uly durmuş-ykdysady özgertmelere garaşylýar. Halkara demir ýol magistralynyň, oňa degişli düzümleriň döredilmegi netijesinde bu çäkleriň keşbi düýpli özgerýär, olaryň senagat taýdan ösüşi ýokary depginlere eýe bolýar. Täze demir ýolunyň işe girizilmegi bilen çöllük ýerlere elektrik energiýasy, aragatnaşyk ulgamlary çekiler, ýaşaýyş jaýlary hem-de medeni maksatly desgalar peýda bolar. Bu demir ýol ulgamy halkara ulag gatnawlarynyň möhüm bölegi bolmak bilen, sebitiň ýurtlarynyň arasyndaky söwda gatnaşyklaryny işjeňleşdirer hem-de Owganystanyň ykdysadyýetiniň gaýtadan dikeldilmegine kuwwatly itergi berer, durmuş meseleleriniň çözülmegine, ilatyň iş orunlary bilen üpjün edilmegine ýardam berer.
Pursatdan peýdalanyp, dostlukly goňşy ýurduň wekilleri hormatly Prezidentimiz Gurbanguly Berdimuhamedowa hem-de ähli doganlyk türkmen halkyna Owganystanyň durmuş-ykdysady düzümlerini gaýtadan dikeltmäge yzygiderli goldaw berýändikleri üçin çuňňur hoşallyklaryny beýan etdiler. Bellenilişi ýaly, owgan halky Türkmenistanyň oňyn Bitaraplyk syýasatyna hem-de ählumumy parahatçylygyň we howpsuzlygyň, durnukly ösüşiň üpjün edilmegine gönükdirilen döredijilikli syýasatyna ýokary baha berýär.
Häzirki wagtda beketlerde, inženerlik desgalarynda, kömekçi düzüm böleklerinde gurluşyk-gurnama işleri tamamlanyp barýar. Garagum derýasynyň giň gollarynda, onuň gözbaşynda ýurdumyzyň gurluşykçylary Ukrainanyň “Altkom” kompaniýasynyň hünärmenleri bilen bilelikde giňligi 5,8 metre barabar bolan demir ýol köprüsiniň ikisi guruldy. Olaryň biriniň uzynlygy 363 metre, beýlekisiniňki bolsa 256 metre barabardyr.
Şeýlelikde, döwlet hem-de halkara ähmiýetli demir ýol gurluşygy boýunça baý tejribe toplan türkmen demir ýolçularynyň ýadawsyz zähmetleri netijesinde ýene bir iri taslamanyň gurluşyk işleri tamamlandy.
Türkmenistan bilen Owganystany ykdysady taýdan pugta baglanyşdyrjak täze ýoluň zerurlygyny hem-de kuwwatyny “Ymamnazar” gümrük nokady boýunça geçýän ýükleriň yzy üzülmeýän akymlary hem aýdyň görkezýär. Türkmenistandan nebit önümleri, suwuklandyrylan gaz, karbamid, sement, däne, buýan köki, tehniki uglerod, pagta ýagy, sarja goýnunyň ýüňi we beýlekiler daşary ýurda çykarylýar. Mundan başga-da, bu ýerden üstaşyr ynsanperwer we beýleki ýükleriň iri möçberleri geçirilýär. Getirilýän harytlar hökmünde esasan Owganystandan üstaşyr geçirilýän sitrus miweleri hasaba alynýar. Soňra azyk önümleriniň birnäçesi biziň ýurdumyzyň üstünden sebitdäki goňşy ýurtlara we Ýewropa ugradylýar.
Demir ýolunyň açylmagy bilen ýurtlaryň arasyndaky haryt dolanyşygy ep-esli ýokarlanar. Muňa “Ymamnazar” gümrük nokadynda nebit önümlerini kabul etmek, saklamak we ýüklemek boýunça Aziýa demir ýol geçelgesiniň türkmen bölegi bilen bir wagtda işe girizilmegi göz öňünde tutulýan terminal hem ýardam eder. Owganystan bilen serhetde suwuklyk saklamak üçin niýetlenen gaplar, dolandyryş edaralary we terminalyň beýleki desgalary peýda bolýar. Olaryň işe girizilmegi bilen Türkmenistanyň eksport mümkinçilikleri ep-esli ýokarlanar.
Atamyrat-Ymamnazar-Akina demir ýoly öz gezeginde Hytaýyň demir ýol şahalaryna birigip, onuň üsti bilen Aziýa – Ýuwaş umman sebitiniň batly depginler bilen ösýän ýurtlaryna çykjak Aziýa halkara demir ýol geçelgesiniň birinji bölegi bolar.
Türkmenistan geljegi uly ähli ugurlar boýunça halkara ulag geçelgelerini döretmegi işjeňleşdirýär. Hormatly Prezidentimiz Gurbanguly Berdimuhamedowyň oňyn başlangyçlary netijesinde ýurdumyz tarapyndan gurulýan ýollar parahatçylygyň, hoşniýetli goňşuçylygyň we hyzmatdaşlygyň ýollaryna öwrülýär. Ýakyn wagtda Türkmenistan bilen
Birleşen Milletler Guramasy tarapyndan bilelikde Aşgabatda geçiriljek Durnukly ulag ulgamy boýunça ählumumy maslahat hem bu möhüm meselä bagyşlanar.
Ulag-üstaşyr geçelgeleriniň ösdürilmegi Türkmenistanyň ykdysady bähbitlerine doly laýyk gelýär. Goňşy döwletler hem bir sebitiň çäklerine degişli hem-de özara baglanyşykly ulag ýollarynyň gurulmagyna hem-de söwda-ykdysady gatnaşyklaryň baglanyşdyrylmagyna uly gyzyklanma bildirýärler.
Muňa ýurdumyzyň alyp barýan daşary syýasat ugry hem ýardam berýär, ol parahatçylyk dörediji ugra, sebitde hoşniýetli goňşuçylyk gatnaşyklarynyň ähli döwletler bilen özara bähbitli hyzmatdaşlygyň ýola goýulmagyna gönükdirilendir. Muňa Owganystanda, Akinada geçirilen demir ýoluň soňky böleginiň çekilmegine bagyşlanan dabara hem şaýatlyk edýär.
Kaydol: Kayıt Yorumları (Atom)